BalkanMagazin :: Posle Berlina, Boris Džonson u Parizu: festival praznih reči i igre nerava oko Bregzita\npetak, 23. avgust 2019 00:00\nDa se Pariz i Berlin sve jasnije suprotstavljaju Trampovoj politici govori i Makronovo upozorenje da Džonsonov zahtev za novim pregovorima o Bregzitu nije izvodljiv. Makron je rekao da Britaniju vreba opasnost da dospe u podređen položaj prema SAD, ukoliko napusti EU\nBritanski premijer Boris Džonson došao je u Pariz sa istim zahtevom kao prethodnog dana u Berlin: da se preradi tekst dogovora sa Briselom o izlasku Velike Britanije iz Evropske Unije.\nDžonson zahteva da se sa EU ponovo ispregovara deo ugovora o Bregzitu koji se odnosi na takozvanu "mekanu" granicu između Republike Irske i britanske provincije Severne Irske.\nKljučna sporna činjenica: po ugovoru koji je sa Briselom postigla bivša premijerka Tereza Mej, Severna Irska ostaje de facto - iako ne i de jure - u sastavu Evropske unije čak i posle izlaska Velike Britanije.\nZagovornici Bregzita i premijer Džonson smatraju da je time Brisel narušio suverenitet Velike Britanije.\nParis, 22.08.2019 - susret francuskog predsednika Emanuela Makrona i britanskog premijera Borisa Džonsona: Emmanuel Macron, Boris Johnson\nNemoguć novi ugovor o Bregzitu, ali...\nEU im u humanitarnom stilu odgovara da se ovim ugovorom izbegava izbijanje ponovnih sukoba u severnoj Irskoj.\nU Parizu, primajući Džonsona, francuski predsednik Emanuel Makron, u zajedničkom obraćanju novinarima, upozorio je da novi ugovor o Bregzitu nije moguće ispregovarati za mesec dana.\n"Da budem sasvim jasan za mesec dana nije moguće ispregovarati nešto što bi se u suštini mnogo razlikovalo od postojećeg ugovora", rekao je francuski predsednik.\nKao što je poznato, francuski predsednik kada nešto kaže obično tome doda i ono što je suprotno: u stilu "da, ali u isto vreme". Tu svoju ličnu "dijalektiku" Makron ni ovoga puta nije izneverio pa je dodao da "kao i kancelarka Merkel", on "hoće da veruje" da bi neko inteligentno rešenje moglo da se nađe u narednih 30 dana uz dobru volju sa obe strane.\nKancelarka se nekoliko sati kasnije oglasila precizirajući da sa Džonsonom nije govorila o "narednih 30 dana već o periodu do 31 oktobra".\nIstovremeno, u stilu "da, ali u isto vreme", Makron je dodao da je na Velikoj Britaniji da "izabere svoju sudbinu".\nBerlin, 21.08.2019 - susret nemačke kancelarke Angele Merkel i britanskog premijera Borisa Džonsona\nJoneskovi dijalozi i sukob sa Trampom\n"Mi se spremamo za sve scenarije", dodao je francuski predsednik. "Budućnost Velike Britanije je u Evropi. Geografija je po tom pitanju veoma tvrdoglava", dodao je u poznatom lirskom stilu.\nPremijer Džonson bio je ništa manje teatralan istina u ostrvskom folklornom registru. On je najavio da će Britanija izaći iz EU do 31. oktobra "šta košta da košta".\nU "isto vreme", rekao je da misli da će doći do dogovora sa EU.\nŠta nam govore sve ove izjave na osnovu kojih jedni tvrde da je Makron "umekašao" stav prema Bregzitu, a drugi da je ostao veran "tvrdom" stavu. Pri tome i jedni i drugi imaju pravo jer Makron zapravo nije rekao ništa određeno.\nIza ove dramaturgije dostojne pozorišta apsurda i Joneskovih dijaloga, sve izoštrenije se nazire suprotstavljanje "stare" zapadne Evrope (Berlin-Pariz) politici američkog predsednika Trampa.\n"U isto vreme" Nemačka i Francuska ostavile su otvorena vrata za, do juče nezamislive, geopolitičke kombinacije koje uključuju Rusiju.\nFrancuski predsednik Makron primio je pre nekoliko dana ruskog predsednika Putina i govorio o "novoj arhitekturi poverenja i bezbednosti od Lisabona do Vladivostoka".\nParis, 22.08.2019 –konferencija za novinare francuskog predsednika Emanuela Makrona i britanskog premijera Borisa Džonsona\nIpak Bregzit bez dogovora?\nS druge strane Velika Britanija ovih dana, po švajcarskom receptu, ubrzano vodi bilateralne pregovore o slobodnoj trgovinskoj razmeni sa pojedinim zemljama. Jedan takav parcijalni ugovor Velika Britanija je upravo potpisala sa SAD.\nPri tom, najavljeno je pripremanje potpisivanja ugovora između Velike Britanije i SAD o sveobuhvatnoj, slobodnoj trgovinskoj razmeni.\nSetimo se, to je isti ili sličan ugovor koji SAD u vreme Obamine administracije nisu uspele da ispregovaraju sa EU, pre svega zbog ogromnog protivljenja javnog mnenja upravo u zemljama "stare" zapadne Evrope.\nReč je o ugovoru poznatom pod skraćenicom TTIP čija je jedna od osnovnih "revolucionarnih" odrednica govorila da korporacije imaju pravo da tuže države pred arbitražnim, dakle privatnim sudovima u kojima sede poslovni advokati, sa sedištem u SAD. Na taj način korporacije bi postale moćnije od državnih pravosuđa.\nTeško je u ovoj ubrzanoj ekonomskoj diplomatiji ne videti ubrzane pripreme za izlazak Velike Britanije iz EU bez ikakvog dogovora.\nEvropske proizvode koji će, u slučaju Bregzita bez dogovora, višestruko poskupeti zbog carinskih taksi na britanskom tržištu zameniće vanevropski - pre svega američki proizvodi.\nZavršetak konferencija za novinare francuskog predsednika Emanuela Makrona i britanskog premijera Borisa Džonsona u Parizu 22.08.2019\nNajava gozbe na ruševinama EU\nDa se Pariz i Berlin sve jasnije suprotstavljaju Trampovoj politici govori i Makronovo upozorenje da Džonsonov zahtev za novim pregovorima o Bregzitu nije izvodljiv. Makron je rekao da Britaniju vreba opasnost da dospe u podređen položaj prema SAD, ukoliko napusti EU.\n"Ne može se izaći iz Evrope i reći 'bićemo jači' pre nego što na kraju postanete mlađi partner SAD koje se sve više ponašaju hegemonistički", rekao je Makron (po agenciji AP).\nVašington, 21.08.2019 - konferencija za novinare američkog predsednika Donalda Trampa\nDiplomatska turneja britanskog premijera Borisa Džonsona završiće se u Biaricu, gradu na jugozapadu Francuske gde se u subotu i nedelju održava samit G-7, sastanak ekonomski najjačih država.\nNa samitu će učestvovati i američki predsednik Donald Tramp, koji je otvoreni zagovornik izlaska Velike Britanije iz EU bez dogovora. Očigledno Trampovo imperijalističko načelo glasi "sve što je za mene dobro predstavlja univerzalno dobro". Kao da planira gozbu na ruševinama Evropske unije koju su, paradoksalno, stvorile upravo SAD posle Drugog svetskog rata.


Dan poslije referenduma u RS-u: Suspenzija tužioca Gorana Salihovića pa hapšenje Dodika?!\nNaslovnica Krajina Banja Luka Dan poslije referenduma u RS-u: Suspenzija tužioca Gorana Salihovića pa hapšenje Dodika?!\nBanja Luka, Sarajevo – Izvori “Danasa” napominju da se bez smjene glavnog tužioca ne može očekivati “adekvatna reakcija državnih organa BiH”, jer postoji osnovana sumnja da Salihović ne radi u javnom, već interesu Dodika.\nKako saznaje i objavljuje srbijanski list “Danas”, postupak za suspenziju glavnog tužioca BiH pokrenuće se zbog sumnje u korupciju, jer je Salihović stopirao sve istrage koje su pokrenute protiv Dodika zbog finansijskih malverzacija.\nU tekstu se pojašnjava i da nakon njegove suspenzije slijedi privođenjeMilorada Dodika zbog održavanja referenduma u RS o danu tog entiteta, zbog kršenja Ustava BiH i Dejtonskog sporazuma.\nIzvori “Danasa” napominju da se bez smjene glavnog tužioca ne može očekivati “adekvatna reakcija državnih organa BiH”, jer postoji osnovana sumnja da Salihović ne radi u javnom, već interesu Dodika, što je pokazao stopiranjem istrage o finansijskim malverzacijama predsjednika RS.


Zaposleni u transportnom sektoru Francuske ušli u 29. dan štrajka - Svet - Dnevni list Danas\nPočetna » Svet » Zaposleni u transportnom sektoru Francuske ušli u 29. dan štrajka\nZaposleni u transportnom sektoru Francuske ušli u 29. dan štrajka\nZaposleni u transportnom sektoru Francuske ušli su u 29. dan štrajka, što je najduža obustava rada od maja 1968. godine, a u ovom trenutku nema naznaka kada bi on mogao da bude prekinut.\n1Piše: Fonet 02. januara 2020. 18.18\nUprkos tome, predsednik Francuske Emanuel Makron je u novogodišnjem obraćanju naciji poručio da neće odustati od reforme penzijskog sistema.\n„Ako bih to uradio izdao bih našu decu, i decu njihove dece, koja bi morala da plate cenu mog odustajanja“, rekao je Makron.\nOn je, po ko zna koji put, rekao da je reforma neophodna kako bi penzijski sistem bio pravdeniji i održiviji, ali to nije pokolebalo sindikate koji tvrde da bi svi, osim države, bili na gubitku.\nZa 7. januar su zakazani novi pregovori predstavnika sindikata i vlade, a tog dana će početi četvorodnevna blokada naftne industrije, uključujući rafinerije, terminale i skladišta naftnih derivata.\nPored toga, lideri najvećih sindikata pozvaloi su svoje članove na masovni protest 9. januara, preneo je BBC. Operator francuske nacionalne železnice SNCF saopštio je da je ukinut svaki drugi polazak brzih vozova, otkazano je 75 odsto „intersiti“ vozova, kao i polovina lokalnih vozova.\nUprkos tome što je štrajk u transportnom sektoru prouzrokovao brojne probleme privredi i građanima, ispitivanje javnog mnjenja, urađeno uoči Božića, pokazalo je da većina Francuza podržava taj vid sindikalne borbe protiv najavljene penzijske reforme.\nSlična situacija u Francuskoj je već viđena 1995. godine, kada je, takođe zbog najave reforme penzijskog sistema, država bila paralisana tronedeljnim generalnim štrajkom i vlada je bila primorana da povuče predlog.\nMakron sada želi da 42 penzijska fonda spoji u jedinstveni fond, ali sindikati kažu da bi to dovelo do značajnog smanjenja prosečne penzije i da bi veliki broj ljudi bio znatno pogođen.\nProtekle decenije u Francuskoj je starosna granica za odlazak u penziju pomerena sa 60 na 62 godine, ali je i dalje niža nego u najvećem broju razvijenih zemalja.\nU Velikoj Britaniji, na promer, ona je 66 godina, a uskoro će biti pomerena na 67. Premijer Francuske Eduard Filip je izjavio da sadašnji penzijski sistem svakako nije održiv, jer će do 2025. godine penzijski fond biti u deficitu od 17,2 milijarde evra.\nSredstva za penzije u Francuskoj trenutno iznose 14 odsto bruto domaćeg proizvoda, što nije najviše u Evropskoj uniji, jer je to u Italiji 16, a u Grčkoj 18 odsto.\n02. januara 2020. u 18.31\nFrancuski „kaos haos chaos i transportni kolaps“ nije za EU.


Sirup od majčine dušice - Gento\nSirup od majčine dušice sadrži timol, tanin, magnezijum, fosfor, cink, kalij, vitamine A,C,D i B kompleks, eterično ulje… On stimuliše cirkulaciju, varenje i lučenje harmona, samim tim stimuliše čitav metabolizam. Sirup od majčine dušice utiče na smanjenje telesne težine i snižava krvni pritisak tako što povećava mokrenje i pomaže uklanjanju viška vode i soli iz organizma kao i toksina. Zahvaljujući ovoj osobini majčina dušica je pouzdan diuretik u terapiji reumatizma, artritisa i gihta. Sirup od majčine dušice ima antispazmodičko delovanje opušta arterije i vene i time smanjuje krvni pritisak i stres na srce.\nGasovi koji se stvaraju u želudcu i crevima mogu izazvati ozbiljne zdravstvene probleme kao što su grčevi u stomaku, mučnina, glavobolja, povećan krvni pritisak i nesanica. Majčina dušica je izuzetno efikasna protiv nadimanja i uklanjanja gasova. Sirup od majčine dušice koristi se protiv crevnih parazita a naročito dečijih glista kao i za čišćenje disajnih puteva jer postiče izbacivanje sluzi.\nStudija objavljena u novembru 2012. godine u „Natural product commynications“ pokazala je da aktivni sastojci majčine dušice imaju zaštitno dejstvo protiv raka debelog creva. Studija objavljena u „Nutrition and cancer“ utvrdila je da majčina dušica izaziva apoptozu (ćelijska smrt) u ćelijama tumora dojke. Iztraživači sa univerziteta u Torinu su dokazali da je majčina dušica jedno od najefikasnijih sredstava za uklanjanje vaginalnih infekcija kao i infekcija usta izazvanih candidom.\nMajčina dušica vodi poreklo iz Južne Evrope i Severne Afrike. Većina stručnjaka smatra da je ime majčina dušica dobila zahvaljujući njenom snažnom delovanju na bolne, neredovne menstruacije i prerane menopauze. U staroj Grčkoj majčina dušica se koristila i za ubrzavanje porođaja. Stari grci su koristili majčinu dušicu u hramovima verujući da je ona izvor hrabrosti. Širenju majčine dušice Evropom najzaslužniji su rimljani koji su ga koristili da pročiste svoje prostorije kao i u proizvodnji sira i likera kojima je majčina dušica davala specifičan aromatičan ukus. Na Siciliji se još i danas proizvodi med od majčine dušice koji se pravio i u antička vremena.


Centar za devojke : Južne vesti\nNiški Centar za devojke: Nasilje nije privatna stvar\n15:14, 5. 7. 2021.\nJedna od tri žene pretpi nasilje, što bi prema broju svetske populacije, iznosilo milijardu žena, kažu podaci niškog Centra za devojke, koji je u prethodnih godinu dana osposobio 12 mladih edukatorki, koje će kroz vršnjačke radionice pričati o prevenciji nasilja nad devojkama i pružati podršku žrtvama.\nNišlijke pružile podršku Poljakinjama koje se bore protiv zabrane abortusa\n22:15, 2. 11. 2020.\nDa se ukidanjem prava na legalan abortus njihov broj neće smanjiti, već će se povećati broj rizičnih abortusa, smatraju članice Centra za devojke iz Niša koje su skupom u centru dale podršku Poljakinjama koje danima protestuju zbog odluke države da zabrani abortus.\nGlobalna kampanja protiv nasilja nad ženama i na jugu Srbije\n14:58, 24. 11. 2019.\nSvetskih “16 dana aktivizma borbe protiv nasilja nad ženama” biće obeleženo i u gradovima na jugu. Početak je u ponedeljak 25. novembra akcijama u Nišu - "Nisi sama" u Domu zdravlja od 10 sati i "Žensko groblje" od 12 sati u Obrenovićevoj ulici, a istog dana kampanja kreće i u Vranju i Leskovcu.\nU Nišu obuka za žene da prepoznaju nasilje i odbrane se od napada\n10:15, 12. 5. 2019.\nŽene koje bi da nauče tehnike samoodbrane, ali i kako da prepoznaju da trpe nasilje, mogu da učestvuju u besplatnoj radionici Centra za devojke koja je najavljena za 17. maj u sali SKC-a u Banovini.\nKoncert benda "Dingospo Dali", predstava i filmovi na "Art Femine" festivalu u Nišu\n13:03, 11. 7. 2018.\nU okviru petog po redu festivala feminističkog aktivizma i umetnosti " Art Femine" Centar za devojke organizuje brojne radionice, predstavu i projekcije filmova o problemima žena, a građani će moći i da slušaju koncert beogradskog alternativnog rok benda Dingospo Dali . Festival traje od 12. do 15. jula.\nPredstava koja prikazuje život žena starijih od 45 godina na sceni SKC-a Niš\n15:16, 10. 7. 2018.\nKako žene koje imaju više od 45 godina pronalaze posao, sa kojim se problemima susreću u životu, građani mogu da pogledaju u predstavi "Nevidljive 45 +", u četvrtak 12. jula od 20 sati na Kamernoj sceni SKC-a, u Banovini.\nHrvatska pevačica dolazi u Niš na “ArtFemine" festival\n16:30, 6. 7. 2017.\nUmetnica iz Zagreba Sara Renar, čiji muzički stil je opisan kao eksperimentalan-indi-pop, miks suptilnih melodija sa elektronskim i pozorišnim elementima, održaće koncert u Nišu, u kafiću “Super Fly” u petak 7. jula od 22 sata.\nPredstava "(Ne)Vidljive" premijerno u Nišu\n11:28, 16. 11. 2016.\nKako žive žene sa invaliditetom i sa kakvim se problemima suočavaju, biće prikazano Nišlijama u "živoj" predstavi “(Ne)Vidljive” u četvrtak, 17. novembra u Deli centru, sa početkom u 18 sati.\nIzložba slika sa Feminističke kolonije u Sićevu\n08:00, 16. 9. 2016.\nDela nastala na Feminističkoj koloniji Sićevo 2016. od petka 16. do petka 23. septembra biće izložena u Galeriji "Art 55" u Nišu\n"Mrdaonica" i kreativne radionice na “ArtFemine” festivalu u Nišu\n09:25, 14. 7. 2016.\nFestival feminističkog aktivizma i umetnosti biće održan od 15. do 17. jula u Nišu, a pored brojnih radionica biće odigrana predstava “Ja sam emotivno biće” i održan koncert grupe “Žen”.\nFestival "ArtFemine" u Nišu\n14:11, 15. 7. 2015.\nRadionice, izložba, performans, koncert i sastanak feministkinja biće održani od četvrtka 16. jula do nedelje 19. jula u Nišu na drugom “ArtFemine” festivalu.\nOsmomartovski marš za prava žena\n15:47, 5. 3. 2015.\nU petak 6. marta centralnim niškim ulicama prošetaće dame u maršu “Za ženska ljudska prava” koji se organizuje povodom 8. marta, Međunarodnog dana žena.\nUlična akcija protiv zabrane abortusa\n09:00, 27. 1. 2015.\nTransparentima i okupljanjem na Trgu Stevana Sremca kod "Kalče" u sredu 28. januara u 12 sati aktivistkinje "Centra za devojke" iz Niša skrenuće pažnju na to da prekid trudnoće treba da ostane dozvoljen zakonom.\nDiskusija "Žene u medijima" u Nišu\n09:05, 9. 12. 2014.\nSa kojim problemima se novinarke susreću u svom poslu, ali i kako su žene prikazane u medijima, zainteresovani će moći da čuju na panel-diskusiji u sredu, 10. decembra u niškom Medija centru.\nFestival “ArtFemine” počinje u Nišu\n10:14, 3. 7. 2014.\n“Žene i mediji” tema je Festivala feminističkog aktivizma i umetnosti “ArtFemine” koji danas počinje u Nišu i trajaće do nedelje, 6. jula.\nNedelja ženskog zdravlja u Nišu\n15:51, 26. 5. 2014.\nDo nedelje, 1. juna, niški “Centar za devojke” će predavanjima, radionicama, predstavom i drugim aktivnostima obeležiti “Nedelju ženskog zdravlja”.


TTM Control uređaj – multifunkcionalni, beskontaktni uređaj – TTM System\nTTM Control je specifičan proizvod, koji našim korisnicima nudi više mogućnosti istovremeno – beskontaktno merenja temperature, beskontaktnu detekciju nošenja zaštitne maske i beskontaktno prepoznavanje lica (identifikaciju lica). Koja od funkcija će biti korišćena zavisi od potrebe kupaca.\nTTM Control je uređaj koji je namenjen mestima gde je potrebna kontrola pristupa ljudi, kao što su: bolnice, domovi zdravlja, fabrike, industrijska i proizvodna područja, objekti infrastrukture, granični prelazi, aerodromi, železničke stanice i ostala mesta gde je neophodna kontrola pristupa i prolaska velikog broja ljudi.\nMULTIFUNKCIONALNOST TTM CONTROL UREĐAJA\nMerenje temperature se vrši sa distance od 2,2 m u vremenskom periodu od 300 ms. Merenje telesne temperature je u opsegu 16 do 40 °C, uz mogućnost greške od 0,3 °C.\nPrepoznavanje lica se vrši na osnovu softverskog sistema, kapaciteta 24.000 lica. Na osnovu učitanih lica u softver i mogućnosti uređaja da prepozna lice, vrši se sigurnosna provera pristupa objektima.


Ratko Knežević svedočio o duvanskoj mafiji – Centar za istraživačko novinarstvo Srbije\nRatko Knežević svedočio o duvanskoj mafiji\nRatko Knežević: "Imam dokaze o sprezi mafije i države"\nSpecijalno tužilaštvo za organizovani kriminal nakon svedočenja Kneževića razmišlja o proširivanju i pokretanju novih krivičnih postupaka\nInformacije dobijene tokom saslušanja Ratka Kneževića, nekadašnjeg bliskog saradnika crnogorskog premijera Mila Đukanovića, tužilaštvo će iskoristiti za proširenje postojećih krivičnih postupaka, ali se otvara mogućnost i za pokretanje novih, navodi se u saopštenju specijalnog tužioca Miljka Radisavljevića.\nKnežević je u protekla tri meseca, tokom pojavljivanja u medijima, tvrdio da se na čelu duvanskog kartela u Srbiji nalazi Stanko Subotić, zvani Cane, te da je švercom cigareta ostvario dobit od 300 miliona evra. Iznoseći podatak da je Subotić u svom vlasništvu imao i ’vojno krilo’ spremno da ubije za malo novca, Knežević je optužio Subotića kao organizatora najmanje devet ubistava: Vanje Bokana, Radovana Stojičića Badže, Jusufa Bulića, Gorana Žugića, Darka Raspopovića, Milana Rajkovića, Blagoja Sekulića i Duška Jovanovića.\nKao svedok, Knežević se našao i na Županijskom sudu u Hrvatskoj, gde je za ubistvo Ive Pukanića, vlasnika nedeljnika ’’Nacional’’, optužio, po njegovim rečima, duvansku hobotnicu: Stanka Subotića i Mila Đukanovića.\nOvaj nekadašnji predstavnik crnogorske trgovinske misije u Vašingtonu, dao je izjavu i italijanskoj Direkciji za borbu protiv mafije, gde je između ostalog, doveo u vezu šverc cigareta u Crnoj Gori sa ’’pranjem novca’’ preko firmi ’’Codex’’ iz Linheštajna i ’’Dulwich’’ sa Kipra, za koje je ustanovljeno da ih je kontrolisao Stanko Subotić.\nU Italiji je podignuta optužnica prema kojoj je utvrđeno da je Milo Đukanović, zajedno sa svojim ministrima, stvorio sistem naplate taksa na švercovane cigarete. Za uzvrat, italijanske kriminalne organizacije dobile su celu infrastrukturu luka Zelenika i Bar, kao i zaštitu policijskih i carinskih službi Crne Gore. Međutim, suđenje crnogorskom premijeru pred italijanskim sudom odloženo je do prestanka imuniteta. Stanko Subotić je u italiji optužen kao tvorac sistema za ’’pranje novca’’, koji je korišćen tokom skoro deset godina ilegalne trgovine cigareta.\nTokom 2003. godine policija Srbije je sprovela tajnu akciju ’’Mreža’’ u kojoj je Stanko Subotić označen kao jedan od glavnih švercera cigareta na ovim prostorima. Juna 2007.godine uhapšeno je osmoro članova ove kriminalne grupe, dok je za Subotićem raspisana Interpolova poternica. Iako je uhapšen u Rusiji, za samo nešto više od mesec dana, rusko Generalno tužilaštvo donelo je odluku o oslobađanju, a na osnovu Evropske konvencije o zastarelosti. Danas se Subotiću sudi u odsustvu.\nO detaljima istrage o duvanskoj mafiji u javnost je prvi izašao Međunarodni konzorcijum istraživačkih novinara.\nduvanska mafijaduvanski kartelMilo ĐukanovićRatko KneževićStanko Subotic Canešverc cigaretaTužilaštvo za organizovani kriminal


Europska povelja o pravima pacijenata – Prava pacijenata\nby administrator · Published 25. veljače 2015. · Updated 25. veljače 2015.\nU Rimu je 2002. godine nastala Europska povelja o pravima pacijenata/ poznatija kao “Rimska povelja”/, koja je u novembru iste godine ratificirana u Briselu i tako je postala temeljni dokument za reformu zdravstva u zemljama Europske Unije. Njeno drugo poglavlje, u kojem je prezirano 14. prava pacijenata, sastavni je deo Europskog ustava.\nSvaki pojedinac ima pravo na odgovarajuću uslugu u cilju sprečavanja bolesti.\nSvaki pojedinac ima pravo pristupa zdravstvenim uslugama koje su mu potrebne. Zdravstvene ustanove moraju garantovati isti pristup svakome, bez diskriminiranja na osnovu finansijskih resursa, mjesta stanovanja, vrste bolesti ili vremena dostupnosti usluge.\nSvaki pojedinac ima pravo na sve vrste informacija koje su u vezi sa njegovim zdravljem, zdravstvenim uslugama i načinu korištenja istih, kao i svemu što mu može pružiti informacije\no naučnim istraživanjima i tehnološkim inovacijama.\nSvaki pojedinac ima pravo na pristup svim informacijama koje mu/joj mogu pomoći da aktivno učestvuje u odlukama koje se tiču njegovog/njenog zdravlja; ove informacije su preduslov za bilo kakvu proceduru ili tretman, uključujući učestvovanje u naučnim istraživanjima.\nSvaki pojedinac ima pravo da slobodno bira između različitih procedura tretmana i pružaoca istih, a na osnovu adekvatnih informacija.\n6 – Pravo na privatnost i poverljivost\nSvaki pojedinac ima pravo na povjerljivost ličnih informacija, uključujući informacije vezane za njegovo/njeno zdravstveno stanje i potencijalne dijagnostičke i terapeutske procedure, kao i na zaštitu njegove ili njene privatnosti u toku izvođenja dijagnostičkih pregleda, posjeta specijalisti i medicinskih/hirurških tretman uopšteno.\nSvaki pojedinac ima pravo na potrebni tretman unutar brzog i predviđenog vremenskog perioda. Ovo pravo se odnosi na svaku fazu tretmana.\nSvaki pojedinac ima pravo na pristup visoko kvalitetnim zdravstvenim uslugama na osnovu specifikacije i praćenja preciznih standarda.\nSvaki pojedinac ima pravo da bude pošteđen štete uzrokovane lošim funkcionisanjem zdravstvenih ustanova, medicinske loše prakse i grešaka, kao i na pravo pristupa zdravstvenim uslugama i tretmanima koji zadovoljavaju visoke standarde sigurnosti.\nSvaki pojedinac ima pravo na pristup inovativnim procedurama, uključujući dijagnostičke procedure, a prema međunarodnim standardima i neovisno o ekonomskim ili finansijskim okolnostima.\n11 – Pravo da se izbegne nepotrebna patnja i bol\nSvaki pojedinac ima pravo da izbjegne patnju i bol koliko je to moguće, u svakoj fazi njegove ili njene bolesti.\nSvaki pojedinac ima pravo na dijagnostičke ili terapeutske programe skrojene prema njegovim ili njenim ličnim potrebama koliko god je to moguće\nSvaki pojedinac ima pravo na žalbu kadgod je ona ili on pretrpio štetu i pravo na odgovor ili neku drugu povratnu informaciju.\nSvaki pojedinac ima pravo na zadovoljavajuću kompenzaciju unutar razumno kratkog vremena kada su on ili ona bili podvrgnuti fizičkoj ili moralnoj i psihološkoj povredi uzrokovanoj tretmana u zdravstvenoj ustanovi.\nNext story Razmislite je li vam Hitna pomoć nužna, inače ćete je platiti\nPrevious story Tallinska povelja: „Zdravstveni sistemi za zdravlje i blagostanje“


Djilas i Jovanović traže da gradonačelnik obustavi nastavu zbog virusa korona\nBeta 12. marta 2020. 08:15\nBivši gradonačelnik Beograda Dragan Djilas i šef odborničke grupe Saveza za Srbiju (SzS) Nikola Jovanović danas su zvanično zatražili od gradonačelnika Zorana Radojičića da zbog epidemije virusa korona odmah naloži Sekretarijatu za obrazovanje prekid nastave u svim školskim ustanovama na teritoriji glavnog grada.\n„Pozivamo Vas da počnete da obavljate svoj posao – posao gradonačelnika, ali u ovom slučaju i posao lekara i da postupite shodno članu 105. Zakona o osnovama sistema obrazovanja i vaspitanja“, naveli su Djilas i Jovanović u dopisu Radojičiću, a saopštio je SzS.\nDjilas koji je i predsednik Stranke slobode i pravde (SSP), i Jovanović, koji je potpredsednik Narodne stranke (NS), istakli su da je Radojičić dužan da to uradi bez odlaganja, pošto država Srbija odbija da donese takvu odluku, što je isključiva posledica neodgovornog ponašanja predsednika Srbije Aleksandra Vučića.\n„Kao što Vam je sigurno poznato, sve države i entiteti u okruženju su takvu odluku doneli, ili je pokrenuta procedura za njeno donošenje. Sigurni smo da se slažete da je nemoguće da je Vučić pametniji i da više zna od vlada Severne Makedonije, Albanije, Republike Srpske, Mađarske, Austrije, Kosova* i drugih. Naravno da ne zna. Ali je toliko neodgovoran i nesavestan da ne želi da prizna grešku koju je napravio pre 14 dana negirajući opasnost i rizike od virusa korona, pa sada iz iracionalnih motiva i sujete nastavlja da ugrožava zdravlje i živote Beogradjana“, naveli su Djilas i Jovanović.


Vorwerk povećava proizvodnju u Čačku i traži nove radnike › Made-in-Germany.rs\nVorwerk povećava proizvodnju u Čačku i traži nove radnike\nTokom tri godine poslovanja u našoj zemlji, nemačka kompanija “Vorwerk Autotec Serbia”, kao deo Vorwerk & Sohn poslovne grupacije, bez prestanka obogaćuje asortiman svojih proizvoda, zbog čega u svojoj fabrici u Preljini nastavlja da širi rukovodeći tim i zapošljava nove radnike.\n– I pored toga što je nestabilna situacija u autoindustriji i što svakodnevno prevazilazimo teškoće sa kojima se susreću mnoge privredne delatnosti, nama se povećavao obim posla i proizvodnje, kao i zahtevi naših kupaca, a imamo i nove kupce. Ne smanjujemo se nego rastemo, iako je sve turbulentno oko nas – kaže direktor kompanije Nenad Medenica, a prenosi eKapija.\nU Vorverkovoj fabrici u Čačku proizvode se mahom gumeni lageri, spone i drugi delovi za trap vozila, koji se izvoze na tržišta širom Evrope. Međutim, pored proizvodnje i montaže, tu se obavljaju i upravljanje projektima, R&D poslovi, a širi se i mreža lokalnih dobavljača. Prošlogodišnji promet kompanije bio je oko 25 miliona eura, dok bi u ovoj, prema Medenicinim rečima, trebalo da bude i duplo veći.\n– Jednim delom smo nezavisni, jer u okviru grupacije imamo proizvođače komponenti i sirovog materijala za proizvodnju, što nam daje određenu sigurnost. Unutar grupacije svojim kupcima nudimo upravo ono što traže: sve usluge na jednom mestu – od materijala i razvoja proizvoda do proizvodnje, osiguranja kvaliteta, prodaje i logistike – navodi direktor Vorverka.\nU okviru poslovnog kompleksa u Preljini, koji se prostire na preko 40.000 kvadrata, posluju kompanije Vorwerk Autotec Serbia, Vorwerk Drivetec Serbia i Eldisy Serbia. U njima se odvijaju različiti tehnološki procesi i projekti i zapošljavaju radnici najrazličitijih profila, a najviše ih je iz Čačka, Gornjeg Milanovca i Kragujevca.\n– Započele su R&D aktivnosti, krenuli smo sa formiranjem odeljenja, deo radnika je ovde a deo na obuci u Nemačkoj. To su mašinski inženjeri, sa iskustvom u 3D dizajniranju. Kao i ostali delovi fabrike, i ovo odeljenje će rasti, te kasnije neće biti samo dizajn, već i testiranja i integracija proizvoda koje radimo. Naša vrata su otvorena i za ljude drugih profila, jer većina radnika je morala da prođe obuku, budući da su tehnološki procesi raznovrsni i slabo zastupljeni u našoj zemlji. Oni su sa kolegama iz Nemačke i Poljske prošli obuku za tehnologije i rad na mašinama i opremi koju koristimo, poput brizganja, automatskih procesa, sečenja i savijanja. Usavršavanje zaposlenih je važno, jer stalno dobijamo novu opremu, menjaju se procesi, imamo nove kupce i moramo da idemo u korak sa vremenom – kaže HR menadžer Ivan Koprivica.\nU Vorverkovim pogonima u Industrijskoj zoni u Preljini trenutno je zaposleno više od 550 ljudi, kojima će se uskoro pridružiti još više od stotinu novih kolega. Stručna i vredna radna snaga zapravo su bili jedan od glavnih razloga zbog kojih je nemačka kompanija odlučila da ulaže u Srbiju i realizuje investiciju vrednu 70 miliona eura.\n– Menadžment kompanije je zadovoljan. Čak su pisali i drugim nemačkim firmama da preporučuju rad u Srbiji, jer je njihovo iskustvo pozitivno. Imamo kvalifikovane ljude koji imaju radne navike, žele da rade i napreduju. Sa druge strane, mi radimo na stvaranju radnog okruženja, gde se svi međusobno poštujemo, gde se ljudi osećaju prijatno, rade bez stresa, bez pritiska. Drago mi je da zaposleni to prepoznaju kao benefit. Firma raste i u jednom trenutku će biti dvostruko veća, što je veliki prostor za napredak ljudi iz naše firme. Kolege imaju mogućnost da napreduju, promene poziciju u firmi i idu u korak sa savremenim trendovima u našem poslu – navodi Koprivica\nGrupaciju Vorwerk & Sohn osnovao je 1827. godine Johan Peter Vorwerk, u gradu Vupertal u Nemačkoj. Prva proizvodnja proizvoda od gume počela je 1897. godine. Kompanija danas zapošljava više od pet hiljada ljudi, posluje u deset zemalja na tri kontinenta i ima 15 fabrika koje godišnje proizvedu više od 700 miliona delova. Proizvodi Vorwerka deo su automobilskih komponenti namenjenih kompanijama poput Volkswagena, Porschea, Audia, Škode, Daimlera, BMW-a, Tesle, Bugattia, Bentleya, Forda, a Vorwerk-ovi kupci su i proizvođači poput ZF-a, TRW-a i Continentala.\nVorwerk počeo sa proizvodnjom auto delova u Čačku\nČačak nema radnike, Vorwerk ih obučava\nIGB Automotive traži radnike u Petrovaradinu\nČačanski Vorwerk spreman za proizvodnju\nOd MiG na 16/06/2022 / AKTUELNO / Ostavite komentar\nNemačka treća u svetu po broju milionera\nVaučeri za dijasporu za stomatološke usluge u Srbiji i BiH


Vesti online / Vesti / Svet / Obama: Pukli smo zbog ekonomije\nAmerički predsednik Barak Obama ocenio je da je poraz demokrata na izborima za Kongres SAD "pre i iznad svega" odraz lošeg stanja u privredi, a ne sveukupnog odbacivanja njegove politike.\n"Stranka na vlasti smatra se odgovornom za privredu koja i dalje ima slabe rezultate", izjavio je Obama u intervjuu za televiziju Si-Bi-Es (CBS), koji je emitovan u nedelju. On je ponovio da su republikanci na izborima "potukli" demokrate, ali je povodom tvrdnji da rezultat izbora predstavlja odbacivanje njegovog političkog programa, Obama rekao da misli da je to "pre i iznad svega, bio referendum o ekonomiji".\nŽeli da sarađuje sa republikancima: Barak Obama\nIntervju je snimljen pred Obamin put u Indiju, u sklopu njegove 10-dnevne azijske turneje. Ni na tom putu domaća politika ga ipak nije zaobišla. Na studentskom forumu u Mumbaju, Obama je, na konstataciju da su Amerikanci na izborima pokazali da žele promene, odgovorio da neće uzmaći kada se radi o troškovima za energiju i obrazovanje. On je, međutim, dodao da izborni rezultat od njega "zahteva da načini neke korekcije i prilagođavanja".\nU intervjuu za CBS, američki predsednik je, povodom zakona o reformi zdravstvene zaštite, ocenio da to "možda i nije bila velika politika", dodavši da je smatrao ispravnim da se tako nešto učini.\n"Pokazalo se da nas je politički koštalo koliko smo očekivali, u stvari možda nas je koštalo malo više nego što smo očekivali", rekao je Obama.\nPrema njegovim rečima, neke hitne mere koje je preduzela njegova administracija, kao što su 814 milijardi dolara vredan stimulativni paket za privredu i reforma finansijskog sektora, birači su shvatili kao državno preterivanje, što nije bila namera.\n"Mislim da su republikanci bili u stanju da moju filozofiju vlasti predstave kao klasičnu, tradicionalnu, liberalnu filozofiju velike vlade. A to je nešto što američki narod ne želi", dodao je Obama.\nOn je u intervjuu pokazao pomirljiv ton prema republikancima i pozvao njihove lidere da se sa njim sastanu 18. novembra, kako bi ublažili razlike koje imaju po pitanju zakona o smanjenju poreza, koji ističe ove godine. Obama želi da važenje tog zakona produži samo za Amerikance koji zarađuju do 250.000 godišnje, ali ne i za bogate, što traže republikanci.\nZa Džona Bejnera, koji će biti spiker Predstavničkog doma u kome sada republikanci imaju većinu, i Miča Mekonela, koji će ostati lider republikanaca u Senatu, Obama je rekao da su "pametni" i "sposobni", kao i da su pokazali političku sposobnost da organizuju i ujedine svoju stranku u suprotstavljanju njegovoj politici.\n"Mislim da ćemo moći da sarađujemo", rekao je Obama.\nSVET Ameri na oprezu: Spremni za borbu protiv "ruskog uticaja"\nPonedeljak 08.11.2010. 13:33\nDanas u Kanadi vrlo je tesko naci proizvod na kojemu pise proizvedeno u Kanadi. Gotovo svi proizvodi su porjeklom iz Kine.Zbog jeftine radne snage a time i vece dobiti,vlasnici fabrika prebacuju proizvodnju u Aziju.Narod ostaje bez posla a i one firme koje jos posluju na americkom trzistu ne mogu da pariraju jeftinim proizvodima iz Azije.Pohlepa je cudo.Sami sebe unistavaju.


Jedinstvena ruska stranka ugostila delegaciju iz Rusije | 013 info\nJedinstvena ruska stranka ugostila delegaciju iz Rusije\nPančevo, Sre, 03/08/2016 - 16:37\nPANČEVO, 3. avgust - Jedinstvena ruska stranka bila je domaćin delegaciji ruskih politikologa i poslovnih ljudi. Pored političkih kontakata ostvarenih posle upoznavanja sa programom Jedinstvene ruske stranke u Srbiji ostvaruju se i poslovni kontakti sa domaćim privrednicima koji imaju interes da ostvare ili prošire plasman na tržište Ruske federacije.\n“Prvo nam je biIo interesantno da postoji Jedinstvena ruska partija u Srbiji. To je jedinstveno u svetu, da postoji ruska partija koja je učestvovala na izborima u nekoj drugoj zemlji. Posle smo se upoznali sa programom i shvatili da se poklapa sa programom Putina. U vreme kada Rusiji uvode i olimpijske sankcije i izlivaju đubre na glavu, shvatili smo da su srpski Rusi stali na pravi put. Može to da posluži objedinjavanju svih nacionalnih Rusa koji su najrasprostranjenija nacija, jer ih je posle kraja SSSR-a van granica Rusije ostalo više od 20 miliona” – objasnio je Aleksandar Zorin, gost Jedinstvene ruske stranke.\nKako je Zorin objasnio, u grupi koja je došla u posetu ima i poslovnih ljudi koji tokom boravka u Srbiji ostvaruju poslovne kontakte kako bi privredna saradnja dva bratska naroda, Rusa i Srba, bila još bolja.\nTokom posete Pančevu, u društvu predsednika Jedinstvene ruske stranke Zorana Marića i predsednika gradskog odbora Zorana Ranisavljeva, ruska delegacija posetila je kompanije “Tehnomarket” i “Černjev”.


Vlada Srbije: Stiže još pomoći od Evropske unije\nPrvih deset od ukupno 100 kontejnera za potrebe trijaže i urgentnog zbrinjavanja pacijenata potencijalno obolelih od COVID-19 koji su nabavljeni sredstvima Evropske unije (EU) postavljeni su do 14. aprila u sedam zdravstvenih ustanova u Beogradu, saopštila je Vlada Srbije, prenosi agencija Beta.\nNabavka i montaža tih kontejnera vrednosti 590.000 evra, deo je paketa pomoći EU od 4,9 miliona evra, koji su 3. aprila potpisali šef delegacije EU u Srbiji Sem Fabrici, ministarka za evropske integracije Jadranka Joksimović i šefica UNOPS-a u Srbiji Mikela Telatin.\nDonacija je namenjena za nabavku neophodne medicinske opreme - respiratora, laboratorijske opreme i testova, monitora intenzivne nege, beskontaktnih termometara i zaštitne opreme, koji će u Srbiju stizati aprila i maja.\n"Spremnost našeg zdravstvenog sistema da se nosi sa izazovom širenja virusa zavisi pre svega od toga koliko smo uspeli da zaštitimo bolnice, doktore i medicinske radnike koji su posvećeni očuvanju našeg zdravlja. Otuda je njihova zaštita od ključnog značaja za uspeh naše borbe protiv COVID-19", rekla je ministarka Joksimović.\nDodala da je zahvalna EU na podršci, budući da je obezbeđena nabavka više 100 kontejnera za trijažu pacijenata, kako bi se smanjio rizik od daljeg širenja zaraze.\nEvropska unija je 8. aprila 2020. saopštila je svoj "globalni odgovor" za borbu protiv virusa COVID-19 širom sveta vrednosti 15,6 milijardi evra.\nInicijalna podrška od 93 miliona evra izdvojena za Srbiju namenjena je za rešavanje zdravstvenih, ekonomskih i društvenih posledica pandemije korona virusa.\nOstali kontejneri i druga medicinska oprema biće raspoređeni po zdravstvenim ustanovama u Srbiji na osnovu procene Ministarstva zdravlja i Svetska zdravstvene organizacije.\n"Efikasna trijaža predstavlja ključni faktor u sprečavanju širenja korona virusa. Zdravstveni radnici koji se nalaze u prvim redovima u ovoj borbi, moraju biti zaštićeni kako bi mogli da pomognu svima nama", rekao je Fabrici.\nPrema njegovim rečima, od početka krize izazvane virusom COVID-19 nije prošao skoro nijedan dan a da EU nije dopremila ili kupila ključnu medicinsku opremu za zdravstvene ustanove ili ugrožene zajednice.\n"Ponosan sam na hitnu podršku koju pružamo Srbiji zahvaljujući paketu pomoći za reagovanje u kriznim situacijama od 15 miliona evra. Baš kao i u ranijim teškim trenucima, EU nastavlja da stoji uz Srbiju. Ovaj virus ne poznaje granice. Samo zajedno možemo poraziti našeg zajedničkog neprijatelja", rekao je šef delegacije EU u Srbiji Sem Fabrici.\nNabavku kontejnera sprovodi Kancelarija Ujedinjenih nacija za projektne usluge - UNOPS, koja je usled pandemije pokrenula mehanizam hitnih nabavki na globalnom planu.


Čubrilović : Cilj Demosa da bude parlamentarna stranka u svim lokalnim zajednicama - NOVI GLAS\nČubrilović : Cilj Demosa da bude parlamentarna stranka u svim lokalnim zajednicama\nSituacija u Demosu dva mjeseca pred lokalne izbore je veoma dobra i postoji entuzijazam članova i želja da ostvare dobar rezultat. Cilj je da budemo dio skupštinske većine gdje god je to moguće, a vjerujem da ćemo u velikom broju sredina biti presudan politički faktor u formiranju lokalne vlasti – rekao je Čubrilović novinarima u gradiškom Kulturnom centru nakon sastanka regionalnih odbora Demosa Banjaluka, Gradiška i Prijedor.\nPrema njegovim riječima, na kandidatskim listama Demosa za odbornike u lokalnim skupštinama su ljudi koji su u svojim sredinama prepoznatljivi po svom političkom i profesionalnom radu.\n– Kandidatska lista Demosa u Gradišci, čiji je nosilac predsjednik Regionalnog i Gradskog odbora stranke Vladimir Janković, aktuelni potpredsjednik gradske skupštine u Gradišci, inženjer i privrednik, je u cjelini za primjer i od njih očekujemo veoma dobar rezultat – istakao je Čubrilović.\nJanković je rekao je da Demos na lokalnim izborima u regiji koja obuhvata Gradišku i opštine Laktaši, Srbac i Prnjavor očekuje oko devet odborničkih mandata u lokalnim skupštinama.\n– U gradskoj skupštini u Gradišci trenutno imamo tri odbornika, a cilj nam je da na nerednim izborima osvojimo pet odborničkih mandata – rekao je Janković.\nPočela proslava – Pogledajte kako izgleda prvo obilježavanje Dana srpskog jedinstva (VIDEO)\nPrvi put u istoriji – Novina u pravosuđu : Ako sudija zabušava, dobijate 3000 KM


Dačić: Srbija u dijalogu nema "skrivenu agendu"\nBeta\t03.04.2018 12:37\nSrbija dijalogu u Briselu pristupa iskreno i bez "skrivene agende", poručio je danas ministar spoljnih poslova Ivica Dačić, ističući da je Beograd opredeljen za iskren i konstruktivan dijalog sa Prištinom, ali da on ne daje očekivane rezultate.\nŠef srpske diplomatije Ivica Dačić izjavio je danas da opredeljenost Beograda za iskren i konstruktivan dijalog sa Prištinom, uz posredovanje EU, ne daje očekivane rezultate, dodavši da vlasti u Prištini, uz "podršku nekih stranih sila", prolongiraju sprovodjenje svog dela obaveza iz Briselskog sporazuma.\n"Ponavljam da je Srbija dijalogu u Briselu pristupila iskreno i bez 'skrivene agende', dok Priština dobro smišljenim provokacijama i opstrukcijama, uz očiglednu podršku nekih stranih sila, prolongira izvršavanje svog dela obaveza iz Briselskog sporazuma, obesmišljava dijalog i time direktno ugrožava stabilnost regiona", izjavio je Dačić na ceremoniji svečanog otvaranja graničnog prelaza Rastina Bačsentdjerdj, u prisustvu ministra spoljnih poslova Madjarske Petera Sijarta.\nDačić je rekao da srpske vlasti očekuju da Madjarska razume poziciju Srbije koja je, kako je rekao, bazirana na očuvanju zajedničkih hrišćanskih i evropskih vrednosti, navedeno je u saopštenju Ministarstva spoljnih poslova Srbije.\nŠef srpske diplomatije je, piše u saopštenju, ocenio da opredeljenost za iskren i konstruktivan dijalog sa privremenim institucijama samouprave u Prištini, uz posredovanje EU, "nažalost ne daje očekivane rezultate".\n"Tokom viševekovnog prisustva na ovim prostorima, gde su se kroz istoriju često sukobljavali interesi najvećih i najmoćnijih svetskih sila, naša dva naroda često su bila izložena raznim pritiscima. Ovakvi pritisci postoje i danas kada Republika Srbija čini ogroman napor kako bi zauzela svoje zaluženo mesto u zajednici evropskih naroda", izjavio je srpski ministar.\n1. sjasite vise majku vam majcinu


Trener Milan Radosavčev: Kadeti četvrti u Srbiji, potvrda dobrog rada sa mladim odbojkašima · gradski.online\nTrener Milan Radosavčev: Kadeti četvrti u Srbiji, potvrda dobrog rada sa mladim odbojkašima\nNOVI SAD- Nisu razočarali članovi MOK “Kikinda” na finalnom turniru kadetskog prvenstva Srbije, koje je u Novom Sadu održano od 24. do 26. maja. Tačno je da se izabranici trenera Milana Radosavčeva nisu popeli na pobedičko postolje, ali je osvajanje četvtog mesta u jakoj konkurenciji, dosad najveći uspeh kikindske odbojke u kadetskoj konkurenciji\n– Ponosan sam na moje igrače. Još jednom smo pokazali da se naporan rad isplati, ali i da MOK “Kikinda” ima jednu od najboljih škola odbojke u Srbiji. Već deset godina učestvujemo na finalnim turnirima u pionirskoj, kadetskoj ili juniorskoj konkurenciji. Pre dve godine smo bili vicešampioni Srbije u pionirskoj konkurenciji- kaže Radosavčev i podseća da su u Novom Sadu iza njih ostali “Crvena zvezda”, “Vojvodina” i požarevački “Mladi radnik”.\nTrener svih uzrasnih grupa MOK “Kikinda” ističe da svake sezone podižu sebi lestvicu uspeha. Kao najveći prolem vidi odliv igrača. Završetak srednjoškolskog obrazovanje, nažalost, uglavnom znači i odlazak igrača, mada ima i onih koji stižu da ispunjavaju obaveze prema klubu.\nSledećeNačelnik kikindske policije sa najmlađim kolegama: Dobili smo dve koleginice i najboljeg policajca u klasi


INFANTINO POZVAO NA SOLIDARNOST Predsednik FIFA se obratio i britanskom premijeru - MaxBet Sport\nPredsednik Medjunarodne fudbalske federacije Đani Infantino pozvao je na “solidarnost” povodom puštanja igrača u reprezentacije za predstojeće utakmice u septembru, čemu se engleski klubovi protive.\n– Pozivam na solidarnost sve naše asocijacije članice, svaku ligu i svaki klub – naveo je Infantino u saopštenju i dodao da je puštanje igrača za naredne obaveze reprezentacija “pitanje od izuzetne hitnosti i važnosti”.\nInfantino je pre svega mislio na klubove engleske Premijer lige, koji su u utorak saopštili da se protive puštanju svojih igrača u zemlje svrstane u crvenu zonu, u kojima je, prema britanskoj vladi, kruženje korona virusa previsoko.\nInfantino je naveo da je pisao britanskom premijeru Borisu Džonsonu i “tražio neophodnu podršku kako se tim fudbalerima ne bi uskratila mogućnost da predstavljaju svoje zemlje”.\nOn mu je predložio da se za predstojeće utakmice u kvalifikacijama za Svetsko prvenstvo 2022. godine primeni pristup sličan onome koji je britanska vlada usvojila tokom poslednje faze Evropskog prvenstva – izuzeće od karantina.\nTRANSFER BOMBA Bivši reprezentativac Srbije pojačao engleskog Premijerligaša\nTagovi:Đani InfantinoFIFAKvalifikacije za Svetsko prvenstvo u Kataru 2022.Top3


Miterlener: EU će podržati države Zapadnog Balkana sa 600 miliona eura | EUME\nNaslovnica Info Press info Miterlener: EU će podržati države Zapadnog Balkana sa 600 miliona eura\nMiterlener: EU će podržati države Zapadnog Balkana sa 600 miliona eura\nMiterlener, foto: Twitter\nEvropska unija (EU) će države Zapadnog Balkana podržati sa 600 miliona eura za energetske, saobraćajne i željezničke projekte, saopštio je austrijski vicekancelar i ministar privrede, Rajnhold Miterlener.\nOn je na Samitu o zapadnom Balkanu u Beču, rekao da je na taj način pokazano da EU ne daje samo izjave, već i pare za konretne projekte.\nDogovoreni paket podrške predviđen je za deset različitih perioda koji će biti pokrenuti u narednom periodu, a među kojima je autoput Niš-Priština-Drač, kao i modernizacija željezničke pruge između Beograda i Sarajeva, prenosi Tanjug.\nMiterlener je saopštio da su potvrđena 24 projekata, koji će biti realizovani narednih godina u vrijednosti od oko 7,7 milijardi eura.\nPrema njegovim riječima, time treba da bude postignut rast bruto domaćeg proizvoda (BDP) od jedan odsto godišnje u zemljama zapadnog Balkana.\nCilj je i da se u narednih 15 godina otvori 200 hiljada novih radnih mjesta.


Naslovna Košarka VELIKI ČOVEK: Nikola Mirotić ponovo šutira humanitarne trojke\nKošarkaš Nikola Mirotić godinama unazad pomaže onima kojima je to najpotrebnije. Dugo je deo akcija koje organizuje humanitarna organizacija „Srbi za Srbe“, a tokom ovogodišnjeg Božićnog posta šutiraće trojke za ugroženu porodicu Kokić iz Doboja u Republici Srpskoj.\nKako je saopštila ogranizacija “Srbi za Srbe“, košarkaš Barselone nakon što je direktno pomogao dve porodice u izgradnji kuće, ponovo se odazvao.\n-U toku ovogodišnjeg Božićnog posta, Mirotić će šutirati za ugroženu porodicu Kokić iz Doboja u Republici Srpskoj. I ove godine, svaka trojka na svim utakmicama koje se odigraju do Božića vredi 500 evra. Sav dobrovoljni prilog koji se sakupi ovom prilikom, biće iskorišćen za izgradnju nove kuće ovoj porodici-, navodi se na sajtu organizacije.\nPrethodni tekstTO JE ZLOČIN: Advokat Maradone izneo ozbiljne optužbe, kaže da će ići do kraja\nSledeći tekstPRIJATELJSKI: Real se oprostio od Kampaca\nfalkao 26 novembra, 2020 At 17:11\nauu porodica sa 11 clanova,tu je pomoc preko potrebna,i trba se sutirati sto vise trojki,i da bude sreca sto veca da posto tih suteva za tri poena bude sto veci,bravo za Nikolu,jos jednom pokazao koliki je covek\nNidza007 26 novembra, 2020 At 16:31\nSvaka cast, opet je pokazao svoju velicinu. Mnogi bi trebali da se ugledaju na Mirotica koji svojom nesebicnoscu pomaze drugima\nTOMIĆ I DOBRIĆ: Fenerbahče zaboravljen, u mislima samo Budućnost\nABA Rade Jokić - 13 oktobra, 2019 0\nAnćeloti i dalje veruje, a vi?\nŠta vam je Meridian spremio? Ovih 10 kvota na Zvezdu imaš samo kod nas!\nPSŽ OSLABLJEN U LŠ Dvojica fudbalera odbila da produže ugovor!\nFudbal Aleksandar Golubović - 20 juna, 2020 23\nKAKVA ŠTETA Svilar propušta meč protiv PAOK-a\nEvropska takmičenja Đorđe Jokić - 14 septembra, 2020 107\nPARTIZAN – MALATIJA “Podrži svoj tim”: Kreće prodaja karata\nEvropska takmičenja Nebojša Todorović - 6 avgusta, 2019 0\nJANG: Neš je moj uzor, on je jedan od najboljih na...\nČaslav Vuković - 5 maja, 2020 17\nLejkersi, Seltiksi ili neko treći: Gde bi Entoni Dejvis mogao da...


Alternativna goriva | SGS Srbija\nEnergija › Proizvodnja energije\nEnergija Alternativna goriva\nKako potražnja za energijom sa niskim nivoom ugljenika raste, upotreba alternativnih goriva kao što su otpaci, biomasa, drveni peleti i strugotine drveta postaje sve rasprostranjenija. Njihovo poreklo generiše iste potrebe za kvalitetom, pouzdanošću i održivošću poput onih koje postoje na tržištima tradicionalne energije.\nSGS nudi isti sveobuhvatni spektar usluga kontrole, provere, analiza, uzorkovanja, ispitivanja, etaloniranja i nadgledanja za tržišta alternativnih goriva kao što to činimo i za tržišta tradicionalne energije, sa istim obeležjem kvaliteta i integriteta.\nNaša opsežna stručnost u energetskoj industriji, u kombinaciji sa našim globalnim mogućnostima, znači da vam možemo pomoći da upravljate svojim snabdevanjem alternativnim gorivima gde god vi bili u svetu i kakvi god bili vaši zahtevi. Putem razvoja najbolje prakse, metodologije i smanjenja rizika, postaraćemo se da vaša alternativna goriva ispunjavaju potrebne standarde, utvrđujući siguran rad vašeg poslovanja.


Bošnjacima nisu potrebne podele - Politika - Dnevni list Danas\nPočetna » Vesti » Politika » Bošnjacima nisu potrebne podele\nReagovanja na pomirenje dve najveće bošnjačke partije u Srbiji\nBošnjacima nisu potrebne podele\nProšlonedeljno pomirenje dve najveće bošnjačke partije, SDA Sandžaka i Sandžačke demokratske partije (SDP), čiji je osnivač Rasim LJajić i potpisivanje Deklaracije o strateškom partnerstvu između te dve partije i dalje je glavna politička tema.\nTim povodom oglasile su se bošnjačke partije i institucije iz BiH i Crne Gore, ali i muslimanski verski poglavari iz Srbije i Crne Gore, reisi Sead Nasufović i Rifat Fejzić.\nPotpisivanje Deklaracije „koja osigurava političko jedinstvo“, jer „SDA podržala je SDA BiH, jer SDA Sandžaka „kao sestrinska partija, od osnivanja zagovara jedinstvo i saradnju među svim političkim subjektima u Sandžaku“. „Ovaj dokument je osnov za ekonomski i svaki drugi razvoj, a njegovo potpisivanje je u interesu svih građana u Sandžaku“ – navodi se u saopštenju SDA BiH. Predsednik Bošnjačke stranke (BS) iz Crne Gore Rafet Husović, ocenio je da će potpisivanje ovog dokumenta „doprineti jačanju saradnje u svim društvenim oblastima“.\n-Vizionarski ciljevi proklamovani u Deklaraciji predstavljaju snažan motiv za brži razvoj ekonomije i privrede, bolju infrastrukturnu povezanost regiona sa važnim društvenim centrima, te jačanje kulturnih i sportskih aktivnosti. Sve ovo je od vitalne važnosti za građane i predstavlja dobru osnovu za prestanak podela među svim ljudima u Sandžaku, naročito među Bošnjacima. Bošnjačka stranka podržava ovakve inicijative koje prave mostove među ljudima, u zajedničkoj nameri da afirmišemo Sandžak kao modernu prekograničnu evropsku regiju – rekao je Husović.\nBošnjačko veće (BV) u Crnoj Gori u svom saopštenju, koje je potpisoa predsednik Osman Nurković, izražava se želja da će nakon potpisivanja Deklaracije „doći do pomirenja i ujedinjenja bošnjačkog naroda u Sandžaku“. „U ovom teškom vremenu Bošnjacima su najmanje potrebne podele. Potrebno mu je jedinstvo više nego ikad, što je razlog više za sve čestitke za ovaj hrabar i razuman potez. Nadamo se, da će vaš primer pozitivno uticati i na Bošnjake, koji žive u susednim državama i lidere političkih partija, da se ujedine i bolje sarađuju za dobro naroda koji predstavljaju“, navodi se u saopštenju BV i zaključuje da ovaj primer „treba da bude i dodatni impuls za jaču prekograničnu sradanju o kojoj se do sada samo deklarativno govorilo“.\nZadovoljstvo zbrog pomirenja dve najveće bošnjačke partije izrazio je i vrhovni poglavar Islamske zajednice (IZ) Srbije Sead Nasufović, koji je ocenio da je potpisivanjem ovog dokumenta „uspostavljena politička stabilnost i pozitivna politička klima u Sandžaku, koja je građanima Sandžaka bila neophodna, a naročito sada u ovom teškom vremenu kada kada su pojedini destruktivni i remetilački faktori,nažalost iz bošnjačkog korpusa svojim negativnim delovanjem dodatno otežali ionako teške uslove i potrebe Bošnjaka“. Reis Nasufović veruje da će „predstavnici IZ u Srbiji iskoristiti ovaj veliki događaj i uzeti pouku iz njega, te da će naći dovoljno snage, mudrosti i volje da uzmu aktivno učešče u trajnom pozivu koji im šaljem da zajedno gradimo zajednicu muslimana Srbije“.\nVrhovni poglavar muslimana u Crnoj Gori reis Rifat Fejzić ocenio je da je Deklaracija „gest koji je ujedinio bošnjački narod u Sandžaku i govori o visokom stepenu zrelosti i odgovornosti političara, ali i o sveopštoj stabilnosti u regionu“.\n-Samo oni koji ne žele dobro bošnjačkom narodu i muslimanima uopšte, mogu da budu protiv ovako jedne plemenite stvari. Ovaj čin govorili o sazrevanju i o zrelosti političara koji predstavljaju ova dva dominantna bošnjačka bloka, o ljudima koji se bave politikom i koji su na ovaj način jasno poslali poruku da je Sandžak i taj deo prostora u Srbiji stabilan, da ima odgovorne ljude koji u Sandžaku vrše lokalnu vlast,m da ti ljudi žele da stvore pozitivnu klimu za ulaganje i privlačenje investitora i investicija .Cela naša IZ se raduje svakom jedinstvu i ujedinjenju bošnjačkog naroda i samo oni koji ne žele bošnjačkom narodu dobro i muslimanima uopšte, mogu da budu protiv jedne ovako plemenite stvari – rekao je reis Fejzić.\nPotpisivanje Deklaracije o strateškom partnerstvu između SDA i SDP nije po volji trećoj bošnjačkoj opciji, Bošnjačkoj demokratskoj zajednici Sandžaka (BDZS) i njeni prvaci su se odmah o tome negativno izrazili. Ali, uočljivo je da su izostale reakcije drugih političkih partija koje participiraju u lokalnoj vlasti u Novom Pazaru. Za sada, u ovom gradu nema očekivanog kadrovskog prekomponovanja.


Neprihvatljivo povećanje doprinosa za Fond PIO - INFORMACIJA JE KAPITAL - Capital.ba\n10. jun. 2015. 18:52 Objavljeno u FINANSIJE\nBANJALUKA, Premijer Republike Srpske Željka Cvijanović izjavila je da za Vladu nije prihvatljivo povećanje stope doprinosa za PIO, jer to trenutno nije spojivo sa mjerama Ekonomske politike za ovu godinu kojima se nastoji rasteretiti privreda u smislu obaveza na rad.\n“Vrlo jasno smo preuzeli neke druge obaveze i rekli da će se sredstva, koja su potrebna za redovno izmirivanje penzija, svakako obezbijediti iz budžeta”, rekla je Cvijanovićeva i dodala da prijedlog o povećanju doprinosa nije konačno eliminisan za eventualno buduće razmatranje, kao i da će se Vlada baviti i pitanjem Penzijskog rezervnog fonda /PREF/ Republike Srpske.\nOna je, novinarima nakon tematske sjednice Vlade Srpske o situaciji u Fondu PIO, rekla da je važno obezbijediti redovnost isplata penzija, izvršiti konsolidaciju cjelokupnog sistema i ići ka rješenju koje bi značilo eventualno dodatno povećanje ili vanredno usklađivanje penzija.\nNaglašavajući da je Vlada Srpske svjesna da su penzije male, kao i da treba raditi ne samo na redovnosti isplate, već i na povećanju penzija, Cvijanovićeva je izrazila zadovoljstvo što se prethodne dvije godine uspjelo približiti povećanju penzija od 11 odsto kroz vanredno i redovno usklađivanje.\nCvijanovićeva je najavila da će se u narednom periodu raditi i na zakonskim okvirima za prelazak na trezorsko poslovanje.\n“U septembru bi morali donijeti zakon koji bi podrazumijevao da imamo jednu drugačiju ulogu Fonda PIO i, istovremeno, obezbijediti pretpostavke da budžet bude taj koji u potpunosti servisira penzije, umjesto dosadašnjeg aranžmana u kojem su se prikupljali doprinosi, a i transfer se obezbijeđivao iz budžeta”, pojasnila je Cvijanovićeva.\nOna je naglasila da će na ovaj način biti ostvarene određene uštede i da Fond PIO ne bi bio izložen zaduživanjima.\n“To bi značilo da je budžet taj koji preuzima obavezu za izmirenje penzija i time bi se minimizirale funkcije Fonda koji bi obavljao svu logistiku koja je potrebna, ali bi budžet bio taj koji bi izvršavao obaveze”, rekla je Cvijanovićeva.\nPremijer Srpske je navela da zemlje u regionu, koje su prešle na trezorsko poslovanje, uglavnom imaju pozitivna iskustva.\nNapominjući da je Srpska zadnjih dva, tri mjeseca suočena sa kašnjenjem isplata penzija, odnosno dužom isplatom, premijer Srpske je naglasila da je prelazak na trezorsko poslovanje i veća garancija da se isplate penzija vrše u kraćem periodu.\n“Obradu podataka uradio bi Fond PIO, ali ne bi više imao funkciju isplate. Ne bi bilo potrebe da Fond odlazi u banke, pravi aranžmane i zadužuje se, a posebno ne bi bilo poterebe da plaćaju na to kamate, pa se izlažu dodatnim troškovima. To bi bila automatska ušteda, ako bi budžet to preuzeo”, objasnila je Cvijanovićeva.\nOna je istakla da su na sjednici prihvaćene i mjere koje se odnose na borbu protiv sive ekonomije, rada na crno, veći nivo ovlaštenja kontrolnih organa jer je iste mjere i definisala Ekonomska politika Vlade Srpske.\nPredsjednik Odbora Narodne skupštine za praćenje stanja u oblasti PIO Ilija Stevančević izjavio je da je u ovoj oblasti teška situacija jer se Fond PIO u poslednje tri godine kreditno zadužio za isplatu penzija, te da dug za doprinose PIO iznosi više od 405 miliona KM.\n“Najveći dužnici su Fond zdravstvenog osiguranja i druge javne institucije. Predložili smo da se stopa doprinosa poveća za jedan odsto, da se uvede trezorski način isplate penzija i platni razredi jer se doprinosi u Srpskoj uplaćuju na najnižu zakonsku osnovicu 370 KM za fizičkog radnika i za doktora nauka”, rekao je Stevančević i dodao je da je predloženo da se za visokoobrazovane kadrove poveća na 830 KM.\nOn je naveo da je predloženo i da se u PREF odvoje veća sredstva od 50 odsto za isplatu penzija i da se uvedu poljoprivrednici u obavezu plaćanja doprinosa za PIO.\nStevančević kaže da su data uvjeravanja da će Vlada u nedostatku sredstava obezbijediti sredstva za isplatu penzija i da će se raditi na njihovom povećanju u skladu sa prilivom sredstava u Fond PIO. Srna\nKljučne riječi: doprinosi, fond PIO, izbor, vazno, zeljka cvijanovic\nU RS naplaćeno više od dvije milijarde KM javnih prihoda\nNa račun javnih prihoda RS uplaćeno 1,839 milijardi KM


Noć sportskih centara ~ Mreza Kreativnih Ljudi\n21.9.16 desavanja, sport No comments\n‘’NOĆ SPORTSKIH CENTARA’’ U 4 GRADA\nU petak 23.septembra 4 sportska centra organizovaće jedinstvenu sportsku manifestaciju ‘'Noć sportskih centara''.\nSportski centri ''Spens'' u Novom Sadu, ''Tikvara'' u Bačkoj Palanci, ''Đorđe Predin Badža'' u Bečeju i ''Tašmajdan'' u Beogradu će se različitim sportskim aktivnostima, predstaviti publici u terminu od 17 do 23 časa.\nU ''Spensu'' će biti promovisani košarka, karate, fudbal, odbojka, džudo, rvanje, badmigton, vodeni sportovi, klizanje, stoni tenis. U ''Tikvari'' će posetioci uživati u kuglanju, fitnesu, odbojci, rukometu, karateu, stonom tenisu i malom fudblau. U Bečeju će se održati promocija futsala, borilačkih sportova, odbojke, vaterpolo, košarke i fitnesa.\nBeogradski Tašmajdan će od 17 časova otvoriti svoja vrata kada će početi hokejaška utakmica MOL Lige između ''Crvene Zvezde'' i ''DVRK'' u ledenoj dvorane hale Pionir. Nakon toga, od 18 h uslediće kik boks mečevi 4 kluba. Mečevi će biti održani u sportskom bloku otvorenog stadiona SRC Tašmajdan. Od 5 revijalnih mečeva 4 će biti muške borbe, jedna ženska. Ostatak programa rezervisan je za prezentaciju vodenih sportova na zatvorenom bazenu SRC Tašmajdan. Posetioci će od 19 časova uživati u takmičenju u skokovima u vodu u organizaciji SSVS I SSVB, zatim vaterpolo utakmicama u 19.30h između ''VK Palilula'' i ''VK Taš'' kao i ''VK Taš'' i ''VK Beograd'' od 20.30h i demonstraciji sinhronog plivanja u pauzi dve utakmice. Od 21 čas Taš Fitnes, jedan od najmodernijih fitnes centara u Srbiji u okviru kog se nalaze SPA centar, teretana, sale za fitnes će izvesti demonstarcije pojedinih programa u rekreativnom centru SRC.\n’’ Kao vodeći sportsko – rekreativni centar predstonice, Tašmajdan ima tu čast da 23. septembra učestvuje u ovoj jedinstvenoj manifestaciji, koja za ideju, ima da ukaže koliko je važno promovisati sport i rekreaciju, sve u cilju poboljšanja zdravlja svih naših građana. Ponosni smo što, pored svih lepih uspomena koje Taš nosi kod ljudi, tokom prethodne dve godine smo uspeli da konstantnim ulaganjem i poboljšanjem celokupne ponude osvojimo srca i poverenje sve mlađih sugrađana. Bez sumnje možemo da se pohvalimo da imamo najbolje bazene, prvi otvaramo svake sezone klizalište u Ledenoj dvorani Pionira, kultni stadion koji u punom sjaju ponovo radi od aprila, fitnes i spa zonu koje su od jeseni potpuno renovirane i nude najsavremeniju opremu i programe. Beograd definitivno može da parira sa sportskim centrima u evropskim predstonicama, a interesovanje i uspeh, koji kao nacija postižemo u sportu su dovoljni podstrek za nas da u ponudi budemo najatraktivniji i najkonkurentniji.’’ - rekao je direktor SRC Tašmajdana, Milan Novović.\nManifestaciju ‘’Noć sportskih centara’’ organizuje Klaster sportskih centara Vojvodine sa ciljem izgradnje prepoznatljivosti i modela koji će slediti svi koji razumeju energiju sporta. Plan je da manifestacija postane tradicionalna i da se gotovo svi veći centri u Srbiji uključe. Cilj je da se širi kultura sporta i otvore vrata za sport od Srbije do sveta i od sveta u Srbiju po principu ‘’razmišljaj globalno, deluj lokalno’’\nOd 18 časova ulaz na sva dešavanja u sklopu SRC Tašmajdan biće besplatan.


Gradsko veće usvojilo Komunalni program vredan 706 miliona dinara - JUGPRESS\nGradsko veće usvojilo Komunalni program vredan 706 miliona dinara\nNa sednici Gradskog veća koja je održana danas usvojen je Nacrt Programa podsticaja za razvoj „Slobodne zone Vranje“ za 2022. godinu sa Finansijskim planom poslovanja, kao i Nacrt Odluke o programu uređivanja građevinskog zemljišta za narednu godinu.\n“Za realizaciju komunalnog programa vredan 706 miliona dinara iz gradske kase biće izdvojeno 603 miliona. Još 103 miliona biće obezbeđeno iz drugih izvora“, kaže gradska većnica Danijela Milosavljević.\nOna dalje kaže da je samo za radove na komunalnom opremanju zemljišta planiran iznos od 635 miliona dinara.\nUsvojeni su i Nacrt Programa otuđenja građevinskog zemljišta u javnoj svojini grada Vranja za 2022. godinu, koji predviđa otuđenje 34 parcele na deset lokacija, kao i Nacrt Akcionog plana za unapređenje socijalnih usluga grada Vranja za period od oktobra 2021. do decembra 2022. godine.\nČlanovi Gradskog veća prihvatili su Predlog odluke o visini materijalne pomoći za prvorođeno dete u novogodišnjoj noći u visini od 100.000 dinara. Predviđeno je i da sve bebe rođene prvog dana nove godine dobiju po 50.000 dinara.\nPrihvaćen je i predlog Komisije da dva bračna para dobije po 250.000 dinara za troškove vantelesne oplodnje.


"Sećate se sećanja?" premijerno 29. septembra u Sloveniji\n„Sećate se sećanja?“ premijerno 29. septembra u Sloveniji\nTanjug 28. septembra 2021. 12:28\nBEOGRAD – Premijera plesne predstave „Sećate se sećanja?“ u koreografijama Daše Grgič i Ognjena Vučinića, kompanije „Balkan Dance Project“, biće izvedena 29. septembra u Sloveniji, na sceni Doma kulture u Velenju, saopštilo je Udruženje profesionalnih baletskih igrača, koreografa i baletskih pedagoga Srbije.\nPlesni komadi regionalne trupe Balkan Dance Project uvek imaju svež i drugačiji istraživački proces, a u ovom projektu koreografi su tragali za kulturnim nasleđem, tražeći nadahnuće iz nacionalnih tradicionalnih plesova regiona, pisane i usmene tradicije, muzike, tradicionalnih igara i zanata.\nPredstave izvode igrači iz Srbije i regiona: Mojca Majcen i Luka Ostrež iz Slovenije, Zulejha Kečo i Branko Mitrović iz Bosne i Hercegovine, kao i srpski umetnik Jakša Filipovac.\nPlesni projekat je realizovan u produkciji Festivala Velenje, Balkan Dance Project, Tanzelarija Sarajevo i Organizacije „Živimo balet“ za afirmaciju baleta i savremenog plesa u BiH.\nMeđunarodnu platformu Balkan Dance Project osnovali su umetnici Mojca Majcen iz Slovenije, Igor Kirov iz Severne Makedonije i Aleksandar Ilić iz Srbije uz podršku Festivala Velenje iz Slovenije, u cilju okupljanja mladih, uspešnih i perspektivnih umetnika sa prostora Balkana i bivše Jugoslavije.


Slabiji privredni rast uprkos rastu zaposljavanja | Kamatica\nPočetna > vest > Slabiji privredni rast uprkos rastu zaposljavanja\nSlabiji privredni rast uprkos rastu zaposljavanja\nTekst objavljen: 21.05.2015 13:44\nEkonomija evrozone je u maju pokazala neočekivane znake slabosti, zadavši udarac nadama da će doći do brzog oporavka, upkos tome što je evidentiran rast zapošljavanja, pokazali su danas podaci istraživačke agencije Markit.\tPomno praćeni kompozitni indeks upravljanja nabavkom (PMI) pao je u maju na 53,4 sa 53,9 poena iz aprila, prenosi agencija Frans pres.\nIako je indeks ostao iznad granice od 50 poena koja razdvaja rast od pada sektorske aktivnosti, Markit navodi da rezultat pokazuje da stimulativne mere koje je pokrenula Evropska centralna banka (ECB) još uvek nisu počele da daju rezultate.\nDa bi pomogla u oporavku ekonomije, ECB je lansirala obiman program kupovine obveznica zemalja evrozone, poznat kao kvantitativno labavljenje, kojim planira da uliva 60 milijardi evra mesečno u ekonomiju evrozone do septembra 2016.\nMarkit navodi da je zapošljavanje u evrozoni u maju uvećano najbržim tempom u poslednje četiri godine, zahvaljujući optimizmu poslodavaca u pogledu budućnosti, pre svega u prerađivačkom sektoru, gde je slab evro doprineo rastu prihoda od izvoza.\nPMI u uslužnom sektoru, koji čini oko dve trećine ukupne ekonomske aktivnosti, snižen je u maju na 53,3 sa 54,1 poen iz aprila. PMI u prerađivačkom sektoru je istovremeno porastao na 13-mesečni maksimum od 52,3 poena, u odnosu na aprilskih 52 poena.\nevrozona privredni rast zapošljavanje


24. novembar 2021. Predsednik Narodne skupštine Ivice Dačića na Konferenciji o inicijativi „OTVORENI BALKAN“\nObraćanje predsednika Narodne skupštine Ivice Dačića na Konferenciji o inicijativi „OTVORENI BALKAN“\nPredsednik Narodne skupštine Ivica Dačić obratio se na Konferenciji „OTVORENI BALKAN – Put ka stabilizaciji, saradnji i prosperitetu regiona“ . Obraćanje predsednika prenosimo u celosti:\nUvaženi premijeri Albanije i Severne Makedonije,\nGospodine Eskobar, gospodine Lajčak,\nPozdravljam vas na početku ove konferencije i zahvaljujem organizatorima, pre svega gospodinu Marinkoviću i Kovačiću što su se potrudili da nas okupe oko teme koja je bez sumnje najvažnija regionalna tema u poslednjih mnogo godina.\nOd pokretanja inicijative „Otvoreni Balkan” prošle su tek dve godine, kada su u Novom Sadu predsednik Vučić i premijeri Rama i Zaev potpisali inicijalnu deklaraciju i predstavili namere naše tri države za jače povezivanje u našem regionu. Za kratko vreme, do danas, ova inicijativa je pokazala da je pun pogodak, da je najbolji i pravi odgovor na autentične potrebe naših građana i naših država.\nOd novosadske deklaracije do danas pređen je veliki put. U prvim danima bilo je mnogo više onih koji su osporavali ovu regionalnu inicijativu, nego nas koji smo stali iza nje. Govorilo se i u regionu, ali i u Evropi sa mnogo pesimizma i mrzovolje, pričalo se da je „Otvoreni Balkan” utešna nagrada za članstvo u Evropskoj uniji, da je to pravljenje neke nove Jugoslavije, da su postojeći regionalni projekti dovoljni i da nam nije potreban još jedan.\nDrago mi je da su svi pogrešili. Nema ni Jugoslavije, nema ni utešne nagrade, tu je samo ogroman posao koji smo do sada obavili i tu je projekat koji će da promeni izgled Balkana. Ovo je prvi put za 30 godina da jedna inicijativa za bolje povezivanje naših ekonomija i naših ljudi ima šansu da uspe. Nijedna pre „Otvorenog Balkana” to nije bila u stanju, zato što nije bila izraz naše autentične volje i rešenje za naše stvarne probleme. „Otvoreni Balkan” je od početka do kraja naš izum, on je sredstvo da se naša društva i naše ekonomije povežu kroz otvorene granice i za ljude, robu i za kapital i usluge. Predugo su među nama stajale razne barijere, koje su samo ometale naš razvoj i zbog čega smo svi zajedno trošili ogroman novac i vreme, a naše privrede bez razloga trpele veliku štetu.\nDrago mi je što su danas sa nama ovde visoki predstavnici Evropske unije i Sjedinjenih Država, to je veliki podstrek za dalji rad na ostvarenju projekta „Otvoreni Balkan”, ali je to i potvrda da je on od samog početka dobro osmišljen i da u njega vredi uložiti, makar poverenje.\nNedavni susret predsednika Vučića i premijera Zaeva i Rame u Skoplju, označio je i početak konkretnih aktivnosti da bi „Otvoreni Balkan” zaživeo u praksi. Cilj je da početkom 2023. godine budu na snazi sve one mere za ukidanje ekonomskih barijera između naše tri države i otvorena vrata za primenu četiri slobode otvorenog evropskog tržišta. Već sada su u toku velike pripreme u okviru naših institucija na prilagođavanju propisa i ujednačavanju praksi i ja sam siguran da ćemo za nešto više od godinu dana imati na terenu upravo onakvu sliku kakvu smo i kreirali sve ovo vreme kroz projekat „Otvoreni Balkan”.\nTakva slika na Balkanu do sada nije postojala. Umesto dezintegracija, po kojoj smo nažalost poznati širom sveta, Balkan će biti prostor velike i suštinske integracije na polju trgovine, investicija, protoka radne snage bez ikakvih barijera. Ovo je istorijska prilika i siguran sam da ćemo je iskoristiti u punoj meri.\nSvima onima, koji još oklevaju da se pridruže, želim da kažem da su im vrata širom otvorena i da ne postoji nijedan razlog da ne uđu u „Otvoreni Balkan”. Ako i dalje misle da će svojim pristupanjem trpeti neku štetu ili rizik, onda će morati da objasne svojim građanima zašto je njihovo tržište zatvoreno, zašto je njihova roba skuplja i danima čeka na granici i zašto teško mogu da nađu posao u svom najbližem okruženju.\nŠto se tiče Srbije, Albanije i Severne Makedonije, mi nemamo takve dileme još od samog početka i ubrzano radimo na tome da „Otvoreni Balkan” već sutra pokaže svoju pravu vrednost.\nHvala vam još jednom što svojim učešćem na ovoj konferenciji podržavate rad na ovom najvažnijem projektu za budućnost našeg regiona i uveren sam da ćemo i na ovaj način dati podstrek da bude realizovan što pre i u punoj meri.\nSreda, 24. novembar 2021. | obraćanje predsednika Narodne skupštine na konferenciji OTVORENI BALKAN – Put ka stabilizaciji, saradnji i prosperitetu regiona 24.11.2021.


Ambasador SR Nemačke u poseti prvoj poljoprivrednoj socijalnoj zadruzi – Od skole do posla\nNjegova ekselencija g. Tomas Šib, sa predstavnicima projekta Podsticanje zapošljavanja mladih i nemačke organizacije HELP, posetio je prvu poljoprivrednu socijalnu zadrugu u Kamenici. Radna poseta je počela u proizvodnom pogonu gde su mladi kooperanti predstavili praktične veštine u oblasti prerade, pakovanja i skladištenja prerađevina od voća, ali i znanja u oblasti upravljanja proizvodnim procesima i praćenju rizika.\n„Ideja o formiranju socijalne zadruge razvijena je i pokrenuta nakon šestomesečnog monitoringa implementacije novog Zakona o zadrugama Republike Srbije. Socijalno odgovorni sistem zadruge dizajniran je da pomogne mladima da zarade više baveći se poljoprivredom. Objekat, oprema i znanje kojim raspolažu naši mladi kooperanti rezultat su podrške koju smo dobili u okviru nemačko-srpske razvojne saradnje i GIZ projekta Podsticanje zapošljavanja mladih“, rekao je u svom izlaganju Dejan Mitić, jedan od osnivača.\nDrugi deo posete iskorišćen je za kratke individualne razgovore sa mladim rukovodstvom zadruge i kooperantima, koji su se okupili u velikom broju. Čule su se različite životne priče mladih među kojima je bilo pravnika, ekonomista ali i povratnika iz azila i nekvalifikovanih mladih koji žive od rada na tuđim gazdinstvima. Svako je na svoj način predstavio očekivanja od saradnje sa zadrugom, koja ih povezuje i podstiče na pošten rad.\nIskorišćena je prilika i gostima je predstavljen priručnik „Kako formirati poljoprivrednu socijalnu zadrugu“ u kojem su opisana prva iskustva i predlozi za širenje modela. Onlajn verzija priručnika će uskoro biti objavljena na ovom sajtu.


Ulaganje u poljoprivredu može da smanji siromaštvo u Srbiji - Posao i druge priče\nI dok u gradovima nema mnogo posla, u selima nema radne snage. Sela se prazne i odumiru, jer je stanovništvo koje ostaje sve starije.\nČinjenica da poljoprivreda puni 20% budžeta Srbije pokazuje neiskorišćeni potencijal ove privredne grane. Loša materijalna situacija i nemogućnost zaposlenja i zarade na selu, tera mlade da bolje uslove za život traže u obližnjim gradovima ili inostranstvu. Rešenje ovih problema moguće je uz koordinisanu pomoć samih ljudi tog kraja, države i lokalnih samouprava ali i kompanija koje investiraju u poljoprivredu.\nPrimer da se stvar može promeniti jasnom i planskom akcijom dao je projekat „Zasad za budućnost“, koji je 2015. godine pokrenula Delta Fondacija. Oni su prepoznali da je podržavanje razvoja socijalnog preduzetništva u poljoprivredi jedan od načina da se smanji siromaštvo, pre svega kroz zapošljavanje osoba iz ugroženih grupa, kojima je put do posla daleko teži.\nOvaj projekat pruža pomoć u razvoju poljoprivredne proizvodnje stanovništvu lošijeg materijalnog statusa, ženama sa sela, proizvođačima koji zapošljavaju osobe sa invaliditetom ili pružaju podršku udruženjima koja zastupaju interese osoba sa invaliditetom. Uz pomoć stručnjaka iz Delta Agrara ovaj projekat se uspešno realizuje već dve godine. Ukupno 3936 osoba je imalo direktnu korist od ovog projekta, a 165 radno angažovanih ljudi je ostvarilo prihod od 9.953.884 dinara. Pokazali su da na selu ipak može da se živi, radi i zarađuje.\nOvakav rezultat samo pokazuje koliko ova vrsta projekata igra važnu društvenu ulogu u rešavanju socijalnih pitanja i najtežih problema pojedinih ruralnih zajednica. U isto vreme, ti projekti su značajni i za razvoj privrede Srbije, jer ne može ni država sve da reši sama. Moramo sami da se uključimo u razvoj sopstvene zajednice, udruženi kroz različite projekte kako lokalnih zajednica, tako i velikih korporacija.


DW: Evropska perspektiva za Zapadni Balkan ne sme biti fatamorgana – Južnobanatske Vesti\nEvropska perspektiva ne sme biti fatamorgana inače će se Srbija orijentisati prema svom tradicionalnom savezniku Rusiji a u Briselu se toga najviše pribojavaju, ocenjuju mediji na nemačkom jeziku, prenosi danas Dojče vele (Deutsche Welle).\nFrankfurter algemajne cajtung piše da „postoje (geo)politički i drugi razlozi da se balkanske zemlje vežu za EU i jednom prime“ ali i dodaje da se „u priči o tome velike prepreke i troškovi koji očekuju neto-platiše ne smeju prikazivati manjim“.\nList navodi i da „kada Evropska komisija u svojoj Strategiji za Zapadni Balkan piše da bi Srbija i Crna Gora 2025. mogle biti zrele za članstvo, to je smela prognoza“.\nFAZ dodaje da će „zemlje Zapadnog Balkana kada budu završile pripreme za članstvo, za sobom (morati) da imaju enormnu transformaciju države, privrede i društva ali će i tada još uvek postojati veliki jaz izmedju njih i EU“.\nHandelsblat piše da „Rumunija i Bugarska na tužan način svedoče o tome kuda može da vodi preuranjeno članstvo u EU“.\n„Te dve zemlje su primljene 2007. i nisu bile pripremljene. To se i danas sveti. Pominjanje konkretne godine za prijem u EU nije ništa drugo do politički nemar koji bi Evropu mogao skupo da košta“, dodaje list.Folksštime ocenjuje da su Beograd i Podgorica vrlo daleko od kriterijuma iz Kopenhagena za prijem u članstvo ali je EU važnije nešto drugo. „Evropska perspektiva, koja je stalno nudjena zemljama Zapadnog Balkana, ne sme biti fatamorgana. Inače će se Srbija orijentisati prema svom tradicionalnom savezniku Rusiji. A u Briselu se toga najviše pribojavaju“, piše list.\nNa temu proširenja EU radio Dojčlandfunk je objavio razgovor sa austrijskim političarom Hanesom Svobodom koji je rekao da se već dugo razmišlja o proširenju koje je obećano. „Jer, ne možemo da kažemo da se u Hrvatskoj svet završava pa da onda ponovo počinje u Grčkoj ili Bugarskoj, već moramo voditi računa i o prostoru izmedju tih zemalja“, rekao je.\nOn je medjutim dodao da je pitanje da li je predložena strategija najbolj i da je prioritet koji se daje Srbiji i Crnoj Gori nešto što će druge da omete. „Mislim, na primer, na Albaniju, koja se baš u poslednje vreme vrlo potrudila da postigne napredak. Ja sam zamišljao nešto drukčiju strategiju, ali u principu se uvek govorilo da ne smemo dozvoliti da u Evropi nastane crna rupa koju će drugi popunjavati svojim zamislima“, rekao je Svoboda, prenosi DW.


Početna > Događaji > Prva PLHIV konferencija u Srbiji\nUčesnici konferencije bile su osoba koje žive sa HIV-om, udruženja građana, organizacije, republičke ustanove i zdravstvene institucije koje se na bilo koji način bave pitanjima HIV-a odnosno prevencijom, lečenjem, brigom i podrškom osobama koje žive sa HIV/AIDS-om. Svi učesnici su kroz trodnevni rad imali priliku da se putem predavanja stručnjaka i interaktivnim radionicama upoznaju sa problematikom vezanom za HIV, kao i sa aktivnostima USOP-a.\nKroz trodnevni rad definišući situaciju u Srbiji na ovom polju i iznalaženju predloga za rešavanje aktuelne problematike vezane za HIV/AIDS učesnici konferencije usvojili su DEKLARACIJU koja bi trebala da bude smernica u radu i USOP-a ali i svih drugih organizacija, ustanova, institucija i pojedinaca u odgovoru na HIV pandemiju. Kao takvu DEKLARACIJU je usvojio i potpisao 81 učesnik "1. PLHIV konferencije u Srbiji", a ista je prosleđena svim relevantnim subjektima kako u Srbiji tako i na međunarodnom nivou.\nPored radnog dela, konferencija je u večernjim satima imala i zabavni karakter, a završena je svečanim koktelom na kojem je u prisustvu zvaničnika države, pokrajine i lokalne samouprave u Subotici, DEKLARACIJA pročitana, što je izazvalo oduševljenje svih prisutnih, koji su gromoglasnim aplauzom pozdravili ovaj vid udruživanja za rešavanje gorućih problema vezanih za HIV/AIDS na nacionalnom nivou.\nKonferencija je održana zahvaljujući donatoru - Globalni fond za borbu protiv side, tuberkuloze i malarije iz Ženeve, a podršku su pružili: Omladina Jazas Beograd, Ministarstvo zdravlja projektna jedinica 6 R GF, Nacionalna kancelarija za HIV/AIDS, UNAIDS i druge organizacije i institucije koje se bave HIV/AIDSOM. Ovim putem pozivamo sve koji još nisu dali podršku usvojenoj DEKLARACIJI, a žele to da učine, da se pridruže i ovom načinu borbe za prava PLHIV u Srbiji, te da svoju podršku eventualno potvrde potpisom na DEKLARACIJI.\nPreuzmite DEKLARACIJU u PDF formatu.


Na slobodi Fatih Keskin, Turčin kojem je prijetila deportacija iz BiH\nPušten iz Imigracionog centra\n"Zahvaljujem se roditeljima, školi u Bihaću i svima koji su mi bili podrška u ovoj teškoj situaciji. Zadovoljan sam odlukom Suda BiH da me oslobode i advokatima", rekao je u prvoj izjavi Keskin kojeg je napolju čekalo nekoliko prijatelja.\nNa pitanje da li je njegovo hapšenje uslijedilo nakon pritiska Turske i da li ima veze sa tzv. Gulenovcima, Keskin je kazao da on o tome ne zna ništa.\n"Jednom jutro su me uhapsili i doveli ovdje. Ja nemam nikakve kontakte s njima. Ja sam obični profesor i direktor škole", dodao je.\nKeskin je kazao da mu je bilo teško u pritvoru te da ne zna kakvu je on to prijetnju predstavljao po nacionalnu bezbjednost BiH i da će razmisliti o traženju odštete nakon razgovora sa svojim advokatima.\nOn je pušten nakon što je Sud BiH poništio konačno rješenje, i prvostepeno rješenje Ministarstva bezbjednosti i Službe za poslove sa strancima, a na osnovu kojih je Keskin stavljen pod nadzor u Imigracioni centar. Istom Presudom predmet je vraćen prvostepenom organu na ponovno odlučivanje.\nTurski državljanin, koji radi kao direktor Una-Sana koledža u Bihaću, sa stalnim boravkom u BiH, početkom decembra je pozvan u MUP Unsko-sanskog kantona na razgovor, nakon čega je uhapšen te transportovan u Imigracioni centar radi deportacije u Tursku. Nedugo nakon toga Keskinu je ukinuta dozvola za boravak u BiH.\nNjegov advokat Nedim Ademović je tada kazao da su bh. vlasti procijenile da Turčin predstavlja prijetnju javnom redu i nacionalnoj bezbjednosti BiH, iako je nejasno zbog čega bi on mogao biti ikakva prijetnja u BiH.\nUslijedile su i reakcije opozicionih stranka u FBiH koje su poručile da je hapšenje Keskina izvršeno po nalogu turskog predsjednika Redžepa Tajipa Erdogana te da se radi o teroru nad stanovnicima BiH.\nFatih Keskin Turska deportacija\nPriveden direktor škole u Bihaću Fatih Keskin


Na udaru divlje kladionice i kockarnice u Novom Pazaru, zatvoreno 17 objekata - SNEWS\nBy SNews 12. Juna 2021. 189\nU zajedničkoj akciji policije, Bezbednosno informativne agencije (BIA), Višeg javnog tužilaštva u Novom Pazaru i Uprave za igre na sreću otkriven je veliki broj nelegalnih kladionica i kockarnica na teritoriji Novog Pazara.\nKako su saopštili iz Ministarstva finansija, zatvoreno je 17 objekata, zaplijenjeno 85 automata i ruleta, 210 televizora, 22 računara, 10 monitora, te 18 štampača i 82 aparata, a njihova procijenjena vrijednost veća od pola miliona eura.\nPrivremeno je oduzeto 3.700 eura i 650.000 dinara.\n“Zbog postojanja osnovane sumnje da su izvršili krivično djelo neovlašćenog organizovanja igara na sreću uhapšen je I.S, kome je određeno zadržavanje do 48 sati, dok je za S.M i B.M izdata potjernica”, navodi se u saopštenju.\nKako se dodaje, samo u prethodnih godinu dana ova lica su stekle protivpravnu imovinsku korist u iznosu većem od milion eura i oštetili republički budžet za više od 200.000 eura.\nAkcija kontrole rada objekata priredjivača igara na sreću će, kako se dodaje, biti nastavljena u narednom periodu.\nFoto: Ministarstvo fnansija\nTagovi: hapšenje inspekcija kladionice kockarnice Novi Pazar zaplijena\nStop za nova poglavlja, Evropska unija opet nezadovoljna vladavinom prava u Srbiji\nBy SNews 26. Septembra 2020.\nBy SNews 14. Avgusta 2020.


Tokom pojačane kontrole iz saobraćaja isključeno 97 vozača - GradPrijedor.com - Portal grada Prijedora\nHome»Društvo»Tokom pojačane kontrole iz saobraćaja isključeno 97 vozača\n20. avgusta 2019. 2 Mins Read\nZbog prekršaja prekoračenja dozvoljene brzine kretanja sankcionisano je 287 vozača od kojih 44 zbog prekoračenja dozvoljene brzine kretanja od 21 do 30 km/h te 18 vozača zbog prekoračenja brzine kretanja preko 30 km/h. Tom prilikom vozačima su pored novčane kazne, izrečene 62 zaštitne mjere zabrane upravljanja motornim vozilom u trajanju od 80 mjeseci, kao i 124 kaznena bodova.\nOd ukupnog broja kontrolisanih učesnika u saobraćaju, zbog prekršaja učestvovanja u saobraćaju pod dejstvom alkohola sankcionisano je 97 vozača koji su isključeni iz saobraćaja. Od navedenog broja 17 vozača je zadržano lišenjem slobode zbog utvrđene količine alkohola preko 1,5 g/kg. Tom prilikom vozačima je pored novčane kazne, izrečeno 45 zaštitih mjera zabrane upravljanja motornim vozilom u trajanju od 62 mjeseci, kao i 149 kaznenih bodova.


Floral Paradise gel za tuširanje i negu sa mirisom božura - NIVEA\nMiris božura i vanile\nNeguje kožu blago i osvežavajuće\n98% biorazgradiva formulacija (u skladu OECD ili ekvivalentnim metodama)\nOdlutajte u snove uz Floral Paradise osvežavajući gel za tuširanje i negu! Blagi gel za tuširanje stvara osećaj elastične kože, dok miris božura i vanile stimuliše čula. Ovaj gel za tuširanje i negu blagotvoran je ne samo prema vašoj koži, nego i životnoj sredini: boca je napravljena od 96% recikliranog materijala (izuzev poklopca i nalepnice). Formulacija za negu je 98% biorazgradiva i ne sadrži mikroplastiku.\nGelom za tuširanje i negu NIVEA Floral Paradise pretvorite svaki doživljaj tuširanja u trenutak nege koji vam pruža užitak!\nBroj artikla 95357 (95357-09098-71)\nSvežina i mir u jednom ❤\nSmatram da ne postoji lepši osećaj nego kada se posle napornog poslovnog dana vratim u svoj dom, skinem odeću, nakit, sa njima i sve brige i obaveze koje su se nakupile tokom dana i posvetim se sebi i svom uživanju koje ne može, a da ne počne bez ovog predivnog gela za tuširanje ❤ Vanila je moj omiljeni miris koji me opušta i budi sva moja čula, zbog čega mi je ova kupka neprevaziđena. Ono o čemu posebno vodim računa i što mi je izuzetno bitno jeste da pakovanje bude napravljeno od recikliranog materijala, što je ovo pakovanje i zaista, sve od Nivee što sam do sada koristila, itekako ispunilo. Formula samog gela je izuzetno prijatna, blaga i nežna prema koži, ali dovoljno jaka da spere svu nečistoću, a kožu ostavi zategnutom i negovanom, posle ovog gela, kremica mi maltene i nije potrebna ❤ Jako sam zadovoljna i ovo je nešto što od srca poklanjam svojim dragim ljudima, pogotovo kada je ovako letnji period u pitanju-ne postoji bolji poklon! 😊 Hvala Nivei što brine o svojim kupcima na pravi način\nIzuzetan gel za tuširanje,koji cini kozu neznom i jako prijatnog mirisa.Sve preporuke!❤\nGel za tuširanje može da se primenjuje za svakodnevnu upotrebu.\nNaneti gel za tuširanje Floral Paradise na vlažnu kožu, po želji umasirati i ostaviti kratko da deluje.


Održana onlajn konferencija „Trgovina ljudima u doba korone“\nOve godine konferencija povodom 18. oktobra, Evropskog dana borbe protiv trgovine ljudima, u organizaciji Austrijske operativne grupe za borbu protiv trgovine ljudima, realizovana u saradnji sa Bečkim institutom za međunarodni dijalog i saradnju (VIDC) i Međunarodnom organizacijom za migracije (IOM), održana je onlajn 14. i 15. oktobra.\nNa konferenciji „Trgovina ljudima u doba korone“ je bilo reči o uticaju pandemije COVID-19 virusa na uslove u kojima rade radnici u različitim oblastima širom sveta, kao i o posledicama koje kriza ostavlja na njih. Poseban akcenat je stavljen na uslove rada u kojima rade radnici u poljoprivredi, sezonski radnici u turističkoj industriji, kao i negovatelji.\nKonferencija je organizovana sa ciljem da utvrdi koje su posledice nastale uvođenjem potpunog ’lockdowna’ i događajima koji su usledili nakog toga, kao i da objasni koje su mere preduzete u borbi protiv trgovine ljudima. „Trgovina ljudima u doba korone“ se takođe osvrće i na ekonomski pritisak uzrokovan globalnom pandemijom, koji može imati uticaj na povećanje rizika od radne eksploatacije ljudi.\nNa konferenciji je kao predstavnica ASTRE učestvovala Jasmina Krunić, koja je bila jedna od troje panelista na radionici pod nazivom „Korona kriza i podrška žrtvama: Uticaj na žrtve trgovine ljudima i povećan rizik od eksploatacije“, za koju je bilo prijavljeno skoro 150 učesnika. Pored Jasmine na ovoj radionici su govorili i Manfred Buhner, direktor MEN VIA, organizacije koja pomaže muškarcima žrtvama trgovine ljudima i Eva Kaufman, direktorka LEFO-ovog Interventnog centra za žene žrtve trgovine ljudima.\nTokom panela predstavnica ASTRE je govorila o slučaju trgovine ljudima u cilju radne eksloatacije sa kojim se nedavno suočio ASTRIN SOS Tim za podršku žrtvama, gde je bilo neophodno ukazati pomoć dvojici radnika godinama eksploatisanim na jednom seoskom gazdinstvu. Ovaj slučaj je direktna posledica pogoršanja i onako loših ekonomskih uslova, koji su posledica globalne krize, ali i krize izazvane pandemijom koronavirusa. Za ranjive grupe, u koje ubrajamo i dvojicu radnika, ovaj period je doneo dodatni rizik od radne eksploatacije.\nU toku sledeće tematske celine govornici su se osvrnuli na izazove sa kojima se suočavaju u radu, odnosno procesu pružanja pomoći žrtvama. „Osećaj panike, očaja, odsustvo bilo kakvih opcija za žrtve sa jedne strane, i mnogo više poziva, odlazaka na teren i hitnih intervencija sa druge strane, obeležili su ovaj šestomesečni period“, podvukla je Jasmina.\nU poslednjem segmentu ove radionice, razmenjena su mišljenja o funkcionisanju nevladinih organizacija koje se bore protiv trgovine ljudima, tokom perioda vanrednog stanja gde je zaključeno da su se organizacije suočile sa brojnim preprekama i izazovima. Jasmina je dodatno naglasila da je ASTRA imala 100% više poziva i odlazaka na teren u ovom periodu.\n„Pomerile smo naše dosadašnje granice i limite, morale smo da izmislimo nove načine da efikasno pomažemo žrtvama, redovno se javljamo na pozive na ASTRA SOS liniji, koja je dostupna 24/7 i uz sve to da uklapamo odlaske na teren do početka policijskog časa“, objasnila je Jasmina učesnicima konferencije i dodala da su ona i njene koleginice uz sve te izazove i dodatno morale da ulože napor kako bi balansirale sve ostale aktivnosti, naročito tokom perioda rada od kuće.


U PRIPREMI ZAKON O OSNOVNIM PRAVIMA BORACA, VOJNIH INVALIDA, CIVILNIH INVALIDA RATA I ČLANOVA NJIHOVIH PORODICA\nPredlog zakona o osnovnim pravima boraca, vojnih invalida, civilnih invalida rata i članova njihovih porodica trebalo bi da Narodnoj skupštini Republike Srbije bude dostavljen do kraja ove godine, najavio je ministar za rad, zapošljavanje, boračka i socijalna pitanja Srbije Zoran Đorđević.\n"Prava boraca, predviđena novim zakonom, ne smeju biti manja nego do sada, već je potrebno obezbediti uslove i za ostvarivanje njihovih većih prava", rekao je Đorđević.\nOn je na prvom sastanku Radne grupe za izradu Nacrta zakona o osnovnim pravima boraca, vojnih invalida, civilnih invalida rata i članova njihovih porodica istakao da je pitanje odnosa prema ljudima na koje će se odnositi ti propisi pitanje odnosa u jednom društvu.\nRadnu grupu je formiralo Ministarstvo za rad, zapošljavanje, boračka i socijalna pitanja na inicijativu predsednika Srbije.\nĐorđević je istakao da radna grupa mora biti efikasna i da će njegovo ministarstvo posvećeno raditi kako bi se rešili problemi u oblastima odnosa prava i obaveza države prema borcima, vojnim invalidima, civilnim invalidima rata i članovima njihovih porodica.\nPredsednik radne grupe biće državni sekretar u ministarstvu Negovan Stanković, koji će zajedno sa savetnikom ministra za boračka pitanja Sašom Dujovićem koordinirati aktivnostima na izradi novog zakona.\nIzvor: Vebsajt N1, 08.08.20018.


Save the Children /Poziv na veću zaštitu žena i djece - izbjeglica na granicama / Radio Sarajevo\nSave the Children/Djeca izbjeglice su najranjivija kategorija\nSave the Children / Poziv na veću zaštitu žena i djece - izbjeglica na granicama\n17. 05. 2018. u 10:16:00 Radiosarajevo.ba\nGranice se ne smiju predstavljati štetu za bezbjednosti ljudi – poruka je koju su šefovima zemalja Evropske unije i Zapadnog Balkana uputile 22 međunarodne i lokalne organizacije u izjavi povodom Samita EU – Zapadni Balkan, koji se održava 17. maja u Sofiji.\nŠefovi država zemalja članica Evropske unije susrest će se sa liderima Zapadnog Balkana kako bi razgovarali o nekoliko oblasti, uključujući migracije i bezbijednost. Pitanje kontrole granica dobilo je na značaju usljed povećanog priliva izbjeglica i migranata kako u zemlje Zapadnog Balkana, tako i u zemlje Evropske unije. To je dovelo do povećanog ulaganja od strane EU kao i raznih dogovora o saradnji između ovih zemalja. U isto vrijeme, izbeglice i migranti, uključujuči djecu i ostale ranjive grupe, suočavaju se sa ozbiljnim rizicima na Zapadnom Balkanu i u zemljama EU – izloženi su nasilju, vraćanju sa granica i teritorija zemalja (push backs) i kolektivnim protjerivanjima.\nU novembru 2017. šestogodišnja djevojčica izgubila je život nakon što je njena porodica vraćena iz Hrvatske u Srbiju.\n„Zatvaranje takozvane zapadnobalkanske rute rezultiralo je produženim boravkom hiljada ljudi u regiji skoro trećina su djeca, čije se psihološko zdravlje pogoršava“, rekla je Marina Kremonese, direktorica Danskog savjeta za izbjeglice u Srbiji.\nOrganizacije potpisnice izjave posebno su istakle važnost saradnje država Evropske unije i Zapadnog Balkana. „Tražioci azila, posebno žene i djeca, izloženi su riziku od seksualnog zlostavljanja i trgovine ljudima dok pokušavaju naći sklonište od konflikta. Zemlje Zapadnog Balkana i Evropska unija moraju da sarađuju kako bi zaštitile ljude koji prelaze granice, osigurale bezbjednost i pristup pravu na traženje azila“, rekla je Jovana Arsenijević, saradnica za javno zastupanje iz organizacije Oxfam.\nU izjavi je posebno istaknuta važnost preuzimanja odgovornosti država i neophodnost kontrole rada službenika na granicama. „Fizičko nasilje i loše postupanje, kada ga primenjuju krijumčari ljudima ili službenici na granicama, ostavljaju najveće posledice na djecu. Protjerivanje ljudi, bez procesuiranja individualnih slučaja, dešavaju se na svim granicama u regionu. Vrijeme je da Evropska unija i zemlje Zapadnog Balkana prestanu da prebacuju odgovornost za tražioce azila na druge zemlje i na prvo mesto stave zaštitu ljudi, a posebno djece“, rekla je Jelena Besedić, programska direktorica Centra za migracije i raseljenost na Balkanu (Balkans Migration and Displacement Centre) organizacije Save the Children.\nU izjavi se navodi nekoliko ključnih pitanja za koja je neophodno naći rješenje: poštovanje prava na traženje azila, obezbjeđivanje sigurnih i regularnih izbjegličkih ruta, humano upravljanje granicama i podrška žrtvama trgovine ljudima, finansiranje izgradnje humanih i pravičnih sistema za azil i integraciju, kao i zaštita organizacija civilnog društva koje rade sa izbjeglicama i migrantima.\nKontinuirana pomoć država neophodna je jer su izbeglice i migranti grupa u stalnom riziku, i postojeći sistemi podrške često nisu dovoljni. „Izbjeglice koje se nalaze u zemljama duž Balkanske rute imaju na raspolaganju ograničen broj regularnih opcija da nastave putovanje. Kao rezultat, izloženi su eksploataciji od strane krijumčara i trgovaca ljudima. Izbjeglice ne spadaju u tipične žrtve trgovine ljudima, te sistem podrške tim žrtvama često nije u stanju da im pomogne“, rekla je Gordana Ivković Grujić, direktorica organizacije International Rescue Committee za Balkan.\nMaloljetnik bez pratnje, vraćen s granice\nIzjavu su, osim organizacija International Rescue Comitee, Oxfam, Danski savjet za izbeglice i Save the Children potpisale organizacije ADRA, Atina, Centar za zaštitu i pomoć tražiocima azila, Beogradski centar za ljudska prava, Bugarski helsinški komitet, Bugarski Crveni krst, CARE, Centar za integraciju mladih, Centar za mirovne studije (Hrvatska), Hrvatski pravni centar, Evropski savet za izbeglice i prognanike, Info Park, Srbija, Legis (Makedonija), MYLA (Makedonija), Minority Rights Group Europe, Praxis i Refugee Aid Serbia.\nPrioritet u upravljanju migracijama ne treba da bude stroga kontrola granica – umjesto toga, neophodno je da države osiguraju bezbjednost i human tretman izbjeglica i migranata na svojim granicama, omoguće načine bezbijednog putovanja kao i da rade na unapređenju sistema azila i integracije.\nTagovi: migranti izbjeglice prava djece granica Save the Children\nMaljevac / Drama na graničnom prelazu BiH: Migranti legli na cestu, intervenirala policija


Sve spremno za Svetsko prvenstvo u fitnesu - Ozonpress :: internet portal\nTag: fitnes, Prvenstvo\nKao što smo najavili sutra /subota 12. jun/ u Čačku se održava Svetsko prvenstvo u fitnesu za mlađe kategorije uzrasta od 7 do 15 godina. Organizator prvenstva je Savez Srbije za bodibilding, fitnes, bodi fitnes i aerobik, a takmičenje će biti održano u sportskoj sali Ustanove „Zračak“ u Čačku.\nDolazak i prijava takmičara i delegata bili su planirani za danas /petak, 11. maj/ od 12:00 do 17:00 časova u hotelu „Livade“.\n– Zadovoljstvoi mi je da saopštim da je sve spremno za Svetsko prvenstvo, nastupiće 300 takmičara i 100 delegata iz 15 država – kaže Goran Ivanović, predsednik Saveza Srbije za bodibilding, fitnes, bodi fitnes i aerobik.\nPo protokolu prvenstva takmičenje počinje u subotu 12. juna, u 10:00 časova, a svečano otvaranje i početak finalnog dela takmičenja su u 16:00 časova.\nU izuzetno teškoj situaciji prouzrokavanoj pandemijom COVID19 na Svetskom prvenstvu u fitnesu za mlađe kategorije takmičari će nastupiti u devet kategorija za devojčice i pet kategorija za dečake.\nU skladu sa preporukama Kriznog štaba u cilju sprečavanja COVID-19 zabranjeno je prisustvo publike, no to neće pomutiti značaj ovog takmičenja, kako za njegove učesnike tako i za grad Čačak, kao domaćina velikog sportskog takmičenja.


Foto: Fudbalski savez Srbije / youtube\nNe samo da je on prezadovoljan početkom saradnje, što je moglo i da se vidi prilikom duhovitog obelodanjivanja ko je novi kapiten reprezentacije Srbije, već je to slučaj i sa samim fudbalerima.\nO tome svedoči i obraćanja "desetke" naše nacionalne selekcije, Dušana Tadića.\nDragan Stojković i Dušan Tadić pred utakmicu Srbija - Irska u kvalifikacijama za SP (23.3.2021.)\n"Trebalo je samo da vidite posle tog našeg prvog sastanka sa novim selektorom kakva je atmosfera bila, trebalo je to neko da snimi. Mislim... 'Mister' želi da nam ulije to njegovo samopouzdanje, tu samouverenost, harizmu, šarm - i mislim da su svi to osetili u ekipi. Pažljivo slušamo, upijamo, želimo da sprovedemo njegove ideje. Jako je sve počelo pozitivno - nadam se da ćemo tako i da završimo", uz osmeh je rekao Tadić.\nOn se potom osvrnuo na činjenicu da je Dragan Stojković upravo njega odabrao za kapitena:\n"Mislim da se kod nas pridaje veliki značaj kapitenskoj traci, nije to toliko bitno. Zadatak uvek morate da obavite, a kao jedan od najiskusnijih igrača najveća je odgvoronost na meni, ali svi moramo da preuzemo odgovornost i da budemo kapiteni", rekao je ofanzivni vezni igrač Ajaksa.\nOn je upitan i da li očekuje da sa dobrom klupskom formom nastaviti i u dresu reprezentaciji Srbije:\n"Ta forma se stalno spominje. Na verujem u tu reč, više verujem u reč konstantnost. Moraš stalno da budeš konstantan, uvek treba da težiš da budeš na nivou, naravno da uvek dođe loš dan, ali konstantno moraš da se dokazuješ na svakom trenintu i utakmici, ne smeš da se opustiš u modernom fudbalu", rekao je Dušan Tadić.\nNa kraju je dodao da ne bi bio zadovoljan remijem na meču protiv Repzblie Irske.\n"Prošle kvalifikacije smo počeli protiv Iraca, taj meč smo gubili i vratili se, na kraju smo bili zadovoljni bodom, ali sada počinjemo nove kvalifikacije i sada želimo pobedu", istakao je Dušan Tadić.


TotalCar.rs » Saab: (Ponovo) počinje serijska proizvodnja\n0 komentara 9431 pregleda\nNEVS, koji je nakon bankrota švedskog proizvođača preuzeo veći deo kompanije Saab Automobile, započeo je probnu proizvodnju pretprodukcijskih automobila još u septembru, a od ponedeljka će se izrađivati prva vozila namenjena tržištu.\nKupcima će biti ponuđena osvežena verzija poslednje generacije modela 9-3, koji se proizvodio u fabrici sve do zaustavljanja rada mašina 2011. godine. Izvor iz NEVS-a kaže da će početna serija automobila biti mala, dok ponovo ne profunkcionišu svi segmenti u lancu od proizvođača do kupca, u koje spadaju i transportna i prodajna mreža.\nSledeći korak u strategiji oživljavanja Saaba biće još teži. Novi vlasnik pokušaće ono što prethodnom nije pošlo za rukom – da krene u masovniju proizvodnju. Prve porudžbine novog Saaba 9-3 već su stigle iz Kine, ali za sada nije poznato o kojim količinama vozila je reč.\nTakođe, nepoznanica su i definitivni izgled i tehničke karakteristike “novog” modela, za koji su u NEVS-u ranije rekli da će biti revitalizovan uvođenjem nekih novih mehaničkih komponenti. Što se tiče prvog Saaba sa električnim pogonom, koji je novi vlasnik najavio prilikom kupovine kompanije, on se očekuje u proleće 2014.